Polis rakam keterangan Timbalan Presiden UMNO isu kavadi

Ketua Polis Daerah Sentul Asisten Komisioner Beh Eng Lai mengesahkan pihak polis telah mengambil keterangan daripada Timbalan Presiden UMNO Datuk Seri Mohamad Hasan berhubung kenyataan dibuatnya mengenai kavadi.

Menurutnya rakaman percakapan Ahli Dewan Undangan Negeri (ADUN) Rantau, Negeri Sembilan itu, dirakam semalam.

“Polis merakam kenyataannya semalam dan akan merujuk kertas siasatan kepada timbalan pendakwa raya secepat mungkin,” katanya menurut FMT.

Minggu lalu, sayap bersekutu Bersatu membuat laporan polis terhadap Mohamad kerana didakwa mengeluarkan kenyataan tidak sensitif kepada masyarakat Hindu.

Ketua penerangannya S Gobi Krishnan berkata laporan terhadap bekas Menteri Besar Negeri Sembilan itu dibuat kerana kegagalannya mengemukakan permohonan maaf dalam tempoh 24 jam atas kenyataan dibuat.

Dalam wawancara dengan Asia Times, baru-baru ini, pemimpin UMNO itu dikatakan merujuk kepada kavadi sebagai “beban” dalam menggambarkan kekalahan UMNO pada Pilihan Raya Umum Ke-14 pada 2018 lalu.

Gobi berkata membawa kavadi adalah untuk menunaikan ikrar seseorang dan sebagai tanda terima kasih kepada Dewa Muruga semasa perayaan tahunan Thaipusam.

Beliau menuduh Mohamad yang lebih dikenali sebagai Tok Mat, sebagai tidak menghormati sensitiviti masyarakat Hindu.


Rakyat makin hilang suara bawah kerajaan PH-BN: Wan Saiful

Ahli Parlimen Perikatan Nasional (PN) Tasek Gelugor, Datuk Wan Saiful Wan Jan menyuarakan kebimbangan kebebasan bersuara di bawah kerajaan Pakatan Harapan-Barisan Nasional (PH-BN) yang semakin terkongkong apabila hak rakyat untuk menyatakan sesuatu cuba disekat.

Menurutnya ada aktivis yang memperjuangkan pengeluaran caruman Kumpulan Wang Simpanan Pekerja (KWSP) bersasar tidak mendapat kerjasama media milik kerajaan bagi menyiarkan kenyataannya.

“Saya bimbang kongkongan kerajaan sekarang terhadap kebebesan rakyat bersuara,” katanya ketika perbahasan peringkat jawatankuasa Kementerian Komunikasi dan Digital di Dewan Rakyat, hari ini (23 Mac 2023).

Wan Saiful berbeza pendapat dengan Syahredzan Johan (PH-Bangi) yang sebelum itu melabelkan RTM sebagai ketinggalan zaman.

Menurutnya, RTM telah melaksanakan tugas sebaik mungkin dan tidak ketinggalan zaman seperti digambarkan Ahli Parlimen PH.

Beliau juga mengimbaukan kejayaan kerajaan sebelum ini mengangkat persembahan nasyid dengan menganjurkan anugerah khas.

“Saya sarankan kerajaan memberi peruntukan untuk membolehkan anugerah nasyid antarabangsa dianjur bagi memartabatkan industri tersebut ke peringkat antarabangsa,” ujarnya.

Sementara itu Iskandar Dzulkarnain Abdul Khalid (PN-Kuala Kangsar) berkata, Malaysia kehilangan lima bulan pembangunan infrastruktur 5G memandangkan kerajaan baharu hendak menyediakan kertas Kabinet pada akhir Mac ini.

Katanya, sehingga sekarang kerajaan belum menyediakan data yang lengkap berkaitan perkembangan 5G di negara ini, biarpun sudah lama diuar-uarkan.


Najib belum jawab ucapan ‘Selamat Pengantin Baru’ dari Wan Fayhsal

Bekas Perdana Menteri Datuk Seri Najib Razak tidak menjawab ucapan ‘Selamat Pengantin Baru’ kepadanya oleh Ketua Armada Bersatu Wan Ahmad Fayhsal Wan Ahmad Kamal, malam tadi.

Sebaliknya, dalam kiriman terbaharunya Najib mengulas mengenai kenyataan dibuat pemimpin veteran DAP Lim Kit Siang yang didakwa sebagai menghasut dan meminta polis mengambil tindakan.

Difahamkan Wan Ahmad Fayhsal membuat ucapan pengantin baharu itu susulan tersebar gambar Najib bersama seorang wanita dan keluarga di media sosial.

Beliau membuat ucapan itu dalam komen di Facebook Najib yang memuat naik statusnya bertemu Menteri Luar Singapura Dr Vivian Balakrishnan dan Pesuruhjaya Tinggi Singapura ke Malaysia, Vanu Gopala Menon.

“Selamat pengantin baru Datuk Seri!” tulis Wan Ahmad Fayhsal, yang mencetuskan perhatian ramai.

Setakat berita ini ditulis, komen itu mendapat 247 ulasan dan 562 tanda reaksi.

Menurut laman Wikipedia, Najib berkahwin dengan Tengku Puteri Zainah Tengku Eskandar pada 1976 dan dikurniakan tiga anak – Mohd Nizar, Mohd Nazifuddin, dan Puteri Norlisa.

Beliau bercerai dengan Tengku Puteri Zainah pada 1987 dan berkahwin dengan Datin Seri Rosmah Mansor – yang telah mempunyai dua anak iaitu Riza Aziz dan Azrene Soraya – sebelum mendapat dua lagi anak iaitu Mohd Norashman dan Nooryana Najwa.

Sementara itu, Mkini melaporkan dua tahun lalu, tersebar dakwaan bahawa Najib berkahwin dengan seorang wanita berusia 50 tahun.

Wanita itu menafikannya dan membuat laporan polis.

Semakan di laman Facebook Najib sehingga jam 6 petang ini mendapati bekas Perdana Menteri itu masih belum mengulas berhubung komen Wan Ahmad Fayhsal, sekali gus menimbulkan persoalan mengenai siapa yang bergambar bersama beliau sambil berpegangan tangan itu.


Bersih pertikai Anwar masih teruskan amalan lantikan politik

Bersih mempersoal keputusan Perdana Menteri, Datuk Seri Anwar Ibrahim yang masih meneruskan amalan kerajaan terdahulu membuat lantikan politik dalam syarikat berkaitan kerajaan (GLC).

Badan pemantau pilihan raya itu mengkritik keputusan terbaharu kerajaan yang melantik ahli Parlimen PKR, Wong Chen sebagai pengerusi syarikat milik kerajaan, Malaysia Debts Ventures Bhd (MDV), semalam.

Malah katanya, lantikan politik itu seperti negara kekurangan bakat hingga Anwar terpaksa melantik pemimpin partinya sendiri.

“Walaupun kami memuji Wong Chen menghadkan peranannya untuk tidak mempengerusikan lembaga jawatankuasa untuk pengurusan risiko, gaji, audit, dan pembiayaan serta pelaburan untuk meminimumkan sebarang konflik kepentingan, kami tertanya-tanya sama ada negara kita kekurangan bakat sehingga perdana menteri terpaksa melantik Wong Chen?,” kata Bersih dalam satu kenyataan.

Katanya, meskipun Ahli Parlimen Subang itu sudah melepasi tapisan Suruhanjaya Pencegahan Rasuah Malaysia (SPRM) namun pelantikan itu sepatutnya ditapis oleh Jawatankuasa Pilihan Khas Parlimen (JPKP).

Tambahnya, wakil rakyat perlu dielakkan sebagai calon bagi jawatan dalam GLC.

“Penapisan oleh JPKP akan memastikan hanya individu yang layak dilantik ke jawatan utama GLC dan badan berkanun kerana syarikat ini adalah penjaga kepada kekayaan awam, bukannya perniagaan swasta.

“Perdana menteri kerajaan perpaduan perlu mengambil peluang ini untuk menamatkan lantikan politik yang berdasawarsa lamanya yang pada masa lalu menyebabkan korupsi dan/atau salah urus GLC-GLC ini.

“Jadikan proses lantikan ini terbuka dan telus agar rakyat Malaysia yang berkelayakan yang ingin berkhidmat untuk negara melalui GLC dan badan berkanun agar dapat memohon,” kata Bersih lagi.

Semalam, Wong mengumumkan beliau dilantik sebagai pengerusi bukan eksekutif MDV iaitu anak syarikat milik penuh Menteri Kewangan Diperbadankan bagi menggantikan Khairul Azwan Harun yang menamatkan perkhidmatannya 31 Disember lalu.


Tak kisah calon ‘heavyweight’ Mas Ermieyati tetap kerja kuat

Datuk Wira Mas Ermieyati Samsudin yang diumumkan sebagai calon Perikatan Nasional (PN) untuk mempertahankan kerusi Parlimen Masjid Tanah, tidak peduli siapapun calon yang akan diletakkan berhadapan dengannya pada Pilihan Raya Umum Ke-15 (PRU-15), 19 November depan.

Biarpun, Barisan Nasional (BN) dikatakan akan meletakkan calon ‘heavyweight’ di kerusi Parlimen itu, Naib Ketua Srikandi Bersatu itu tidak gentar sebaliknya terus bekerja kuat untuk memastikan kerusi berkenaan dapat dipertahankannya.

Menurutnya melalui maklumat diterima, BN dikatakan akan mencalonkan seseorang yang berjawatan tinggi dalam sektor awam untuk mencabarnya pada PRU-15 ini.

“Kita menjangkakan calon ‘heavyweight’ BN, jadi saya mesti kerja kuat untuk memberikan penjelasan kepada pengundi mengenai visi dan misi saya jika dipilih sebagai Ahli Parlimen.

“Bukan mudah untuk berhadapan dengan calon sedemikian. Yang penting, saya tetap berusaha gigih untuk memastikan kerusi Parlimen Masjid Tanah milik PN,” katanya selepas menyampaikan hadiah kepada pemenang kejohanan sepak takraw di Kampung Nelayan Kuala Linggi, di Masjid Tanah, hari ini (24 Oktober 2022).

Beliau berkata, kempen terbuka yang dibenarkan Suruhanjaya Pilihan Raya (SPR) dan Kementerian Kesihatan Malaysia (KKM) bakal dimanfaatkan untuk bertemu seramai mungkin pengundi.

Mas Ermieyati diumumkan sebagai calon pertama gabungan itu bagi kerusi Parlimen oleh Pengerusi PN, Tan Sri Muhyiddin Yassin ketika majlis pelancaran jentera pilihan raya PN Melaka di Kampung Paya Lebar, malam kelmarin.

Muhyiddin berkata Mas Ermieyati dipilih berdasarkan rekod perkhidmatannya selama menjadi Ahli Parlimen kawasan itu sejak 2013.

Ada desas-desus BN bakal meletakkan Ketua Menteri, Datuk Seri Sulaiman Md Ali untuk merampas kerusi Masjid Tanah daripada BERSATU yang dimenangi Mas Ermieyati.

Pada PRU-14, Mas Ermieyati menang dengan majoriti 8,159 undi selepas menewaskan Datuk Dr Sabirin Ja’afar dari PKR dan Nasir Othman (PAS).


Indonesia catat 4,189 kes semalam, Singapura 6,434, Thailand 26,234

Pihak berkuasa Indonesia melaporkan jumlah kes Covid-19 di negara itu turun kepada 4,189 kes semalam (26 Mac), berbanding 4,857 kes pada Jumaat, menjadikan jumlah keseluruhannya 5,995,876 kes.

Pasukan Petugas Pengendalian Covid-19 berkata jumlah kes aktif juga terus menurun 6,861 pada Sabtu, menjadikan jumlah keseluruhannya adalah 139,143 kes.

Wilayah yang paling aktif adalah Jawa Barat yang mencatat 35,122 kes aktif, diikuti Jawa Tengah (17,675); Yogyakarta (14,093); Papua (11,894); dan Lampung (10,298 kes).

Sementara itu, data menunjukkan bahawa jumlah pesakit yang pulih daripada Covid-19 meningkat sebanyak 10,943 pada Sabtu, menjadikan keseluruhannya 5,702,163 individu.

Seramai 107 pesakit juga meninggal dunia akibat komplikasi Covid-19 semalam, menjadikan kumulatif sebanyak 154,570 kes – tertinggi dalam kalangan negara-negara ASEAN.

Jurucakap Kerajaan bagi Pengendalian Covid-19, Reisa Broto Asmoro, berkata trend penularan Covid-19 di Indonesia secara konsisten meningkat dalam beberapa minggu kebelakangan ini.

Bagaimanapun, terdapat empat petunjuk yang perlu diambil kira sekiranya Indonesia mahu mara ke fasa endemik, seperti kadar positif dan kadar penghunian katil hospital, iaitu di bawah 5 peratus, katanya.

Sementara itu, Singapura pula melaporkan 6,434 jangkitan baharu Covid-19 dikesan dalam tempoh 24 jam sehingga tengah hari semalam membabitkan 6,312 penularan tempatan dan 122 kes import.

Tujuh lagi pesakit Covid-19 meninggal dunia, menjadikan jumlah kematian akibat komplikasi virus itu meningkat kepada 1,246 kes.

Terdapat 731 pesakit di hospital, menurut statistik jangkitan terkini di laman web Kementerian Kesihatan (MOH). Seramai 93 pesakit memerlukan bantuan oksigen.

Sejak penularan Covid-19 pada awal 2020 lalu hingga semalam, Singapura merekodkan 1,067,157 kes positif.

Sementara itu, seramai 26,234 individu di Thailand disahkan dijangkiti Covid-19 semalam, dengan 36 daripadanya adalah pengembara luar.

Kementerian Kesihatan Awam (PHA) Thailand juga melaporkan 67 pesakit meninggal dunia dalam tempoh itu, menjadikan kumulatif kematian sebanyak 24,715 kes.

Thailand kini mencatat kumulatif positif lebih 3.5 juta kes, termasuk 1,279,829 kes yang dikesan sejak 1 Januari lalu. – Agensi


Bersatu Selangor bidas Noh hanya mahu perkuda PAS demi kepentingan

Kenyataan Pengerusi Barisan Nasional (BN) Selangor, Tan Sri Noh Omar yang mengakui kerjasama dengan PAS menerusi Muafakat Nasional (MN) diperlukan jika mahu merampas Selangor daripada Pakatan Harapan (PH) menunjukkan sikap tidak ikhlas dalam bekerjasama, kata Bersatu Selangor.

Ketua Penerangan Bersatu Selangor, Mohd Hamidi Abu Bakar berkata kenyataan Noh itu secara tidak langsung memperlihatkan pemimpin UMNO hanya ‘memperkudakan’ sentimen penyatuan demi kepentingan masing-masing dan bukannya demi orang Melayu-Islam.

“Ia memperlihatkan sikap sebenar segelintir pemimpin UMNO yang ‘memperkudakan’ sentimen penyatuan.

“Tidakkah Tan Sri Noh Omar sedar, di negeri seperti Terengganu, pemimpin UMNO negeri menolak keras MN dan berpendapat BN boleh menang jika bergerak secara solo di sana.

“Begitu juga di Negeri Melaka dalam PRN Melaka yang lepas, pemimpin BN Negeri Melaka juga menolak MN dan menolak perbincangan bersama pemimpin PAS di Melaka,” katanya dalam satu kenyataan hari ini.

Hamidi juga mempersoalkan keikhlasan dalam menjalinkan kerjasama apabila kerjasama MN hanya digunakan untuk memenangkan UMNO di negeri yang sukar untuk mereka menang sahaja.

“Adakah ini strategi BN bagi memenangi Pilihanraya di negeri seperti Selangor yang BN tidak boleh menang jika bersendirian? Hanya bersama MN di tempat yang tidak boleh menang tetapi meninggalkan MN bilamana BN boleh menang bersendirian?

“Jika inilah strateginya, maka keikhlasan segelintir pemimpin UMNO boleh dipersoalkan oleh rakyat,” katanya lagi.

Dalam pada itu, Hamidi membidas sekarang sudah terbukti UMNO hanya memperjuangkan kerjasama MN sekiranya menguntungkan mereka dan bukan demi memperkukuhkan penyatuan sebenar kaum Melayu-Islam.

“Sudah tiba masanya pemimpin UMNO seperti Tan Sri Noh Omar bermuhasabah, adakah fokus utama BN semata-mata mencari ‘kuasa mentadbir’ manakala penyatuan yang disebut selama ini tidak ‘seikhlas’ penyatuan sebenar orang Melayu dan Islam.

“Tuan-tuan yang budiman, seperti murai berkicau disiang hari, jelas dan terang bahawa BN hanya memperjuangkan ‘muafakat’ jika ianya memberi kelebihan politik kepada mereka,” katanya lagi.


Jangkitan naik, kes aktif melonjak, 302,242 pesakit dikuarantin di rumah

Sebanyak 30,787 jangkitan baharu Covid-19 direkodkan dalam tempoh 24 jam semalam (10 Mac 2022), meningkat 541 kes berbanding 30,246 pada Rabu.

Menurut statistik harian Kementerian Kesihatan (KKM) yang dikeluarkan hari ini, jumlah itu menjadikan kumulatif positif Covid-19 sejak awal 2020 lalu meningkat kepada 3,741,986 kes.

Daripada jumlah itu seramai 3,393,999 pesakit telah sembuh, sementara 33,567 kes kematian turut dilaporkan.

Data laman sesawang CovidNOW yang dikemas kini pagi ini menunjukkan sembilan daripada 16 negeri dan Wilayah Persekutuan merekodkan peningkatan jangkitan harian semalam.

Seperti biasa Selangor kekal menjadi negeri tertinggi mencatat jumlah jangkitan harian iaitu sebanyak 7,525 kes berbanding 6,606 pada Rabu, menjadikan kumulatif positif 1,024,693 kes.

Daripada jumlah kes positif itu, seramai 933,358 pesakit di Selangor telah sembuh, dan 81,031 kes masih aktif. Selangor juga turut mencatat 11 lagi kematian semalam, menjadikan keseluruhannya 10,304 kes.

Sehingga semalam seramai 78,927 pesakit berkaitan Covid-19 di Selangor menjalani kuarantin di rumah; 386 ditempatkan di PKRC; 1,669 dimasukkan ke hospital; dan 49 pesakit dirawat di unit rawatan rapi (ICU), dengan 25 daripadanya memerlukan alat bantuan pernafasan.

Sejak 24 Februari 2021 hingga semalam, 4,801,574 atau 94.9 peratus populasi di negeri itu telah lengkap divaksinasi, manakala 5,070,136 atau 100.0 peratus lagi menerima sekurang-kurangnya satu dos.

Seramai 3,837,363 atau 90.5 peratus individu dewasa di Selangor telah menerima suntikan dos penggalak vaksin Covid-19.

Sementara itu, negeri dan Wilayah Persekutuan lain yang merekodkan peningkatan jangkitan harian semalam ialah:

Keseluruhannya sehingga semalam negara mencatat 314,420 kes aktif, meningkat berbanding 310,160 kes pada Rabu, dengan 302,242 pesakit sedang menjalani kuarantin di rumah (297,924 pada Rabu).

Seramai 3,039 pesakit lagi ditempatkan untuk rawatan di PKRC, turun berbanding 3,278 pada Rabu, manakala 8,750 pesakit dimasukkan ke hospital (8,570 pada Rabu).

Jumlah pesakit yang dimasukkan ke ICU juga meningkat daripada 338 kes pada Rabu kepada 339 pesakit semalam, dengan 229 pesakit memerlukan alat bantuan pernafasan.

Sehingga semalam, sebanyak 419 kluster Covid-19 daripada 6,869 kluster yang dikesan sejak awal 2020 lalu, masih aktif.


36.1 peratus kanak-kanak divaksin

Seramai 1,282,478 atau 36.1 peratus kanak-kanak berusia lima hingga 11 tahun menerima dos pertama sejak Program Imunisasi Covid-19 Kebangsaan Kanak-Kanak (PICKids) dilancarkan 3 Februari lalu hingga semalam.

Semalam sahaja, seramai 4,569 kanak-kanak menerima dos pertama daripada vaksin dua dos yang ditetapkan.

Sarawak terus mendahului negeri-negeri lain apabila 70.3 peratus kanak-kanak menyertai PICKids, manakala Kelantan kekal terendah dengan mencatat 9.6 peratus.

Sementara itu, 2,846,984 atau 91.5 peratus remaja berusia 12 hingga 17 tahun telah lengkap divaksinasi, manakala 2,944,079 atau 94.6 peratus lagi menerima sekurang-kurangnya satu dos.

Bagi golongan dewasa berusia 18 tahun dan ke atas, seramai 22,947,183 atau 97.5 peratus telah lengkap divaksinasi.

Seramai 23,223,301 atau 98.7 peratus lagi menerima sekurang-kurangnya satu dos, dan 15,574,997 atau 66.2 peratus menerima suntikan dos penggalak.

Keseluruhannya sebanyak 68,607,824 dos vaksin telah diberikan sejak PICK dilancarkan 24 Februari tahun lalu hingga semalam, dengan 25,794,167 atau 79.0 peratus populasi Malaysia telah lengkap divasinasi, dan 27,449,858 atau 84.1 peratus lagi menerima sekurang-kurangnya satu dos.

Pecahan pemberian vaksin mengikut negeri sehingga 24 Mac 2022. – Sumber Covidnow KKM


i-Citra: Pencarum boleh guna Akaun 1 dengan syarat

Kumpulan Wang Simpanan Pekerja (KWSP) akan membenarkan pencarum menggunakan simpanan di dalam Akaun 1 bagi pengeluaran menerusi pakej i-Citra.

Ketua Pegawai Eksekutif KWSP, Datuk Seri Amir Hamzah Azizan berkata pengeluaran awal i-Citra sebanyak RM1,000 sebulan bagi tempoh lima bulan itu akan menggunakan simpanan daripada Akaun 2 pencarum.

Katanya, pencarum akan dibenar mengeluarkan simpanan daripada Akaun 1 sekiranya caruman mereka di dalam Akaun 2 tidak mencukupi.

Beliau berkata pengumuman mengenai pakej i-Citra adalah keputusan yang sukar kerana realitinya, KWSP diberi mandat untuk membantu anggota selepas persaraan.

“Namun, kami juga faham bahawa pandemik Covid-19 mendatangkan dugaan luar biasa. Maka kami cuba mencari jalan untuk memberi ruang kepada anggota untuk mengakses dana simpanan mereka di waktu mencabar ini.

“i-Citra direka dengan mengambil semua dana yang tersedia di dalam Akaun-2 anggota terlebih dulu. Jika dana daripada akaun ini tidak mencukupi, barulah kami membenarkan untuk mengakses Akaun 1,” katanya pada sesi perbincangan ‘MIDF Conversations’ secara maya, hari ini.

Amir Hamzah berkata, KWSP cuba mencari keseimbangan di antara membantu anggota dan pada masa sama memastikan mereka mempunyai simpanan mencukupi untuk persaraan.

Pada masa sama beliau berkata jumlah keseluruhan pengeluaran i-Sinar dan i-Lestari adalah kira-kira RM80 bilion, namun ia tidak menjejaskan kecairan KWSP.

“Kami boleh menguruskannya asalkan ia dirancang dan kemudian boleh disesusaikan dengan portfolio pelaburan KWSP. Kunci utama buat kami ialah tidak menghilangkan mandat yang diberikan, yang mana di akhirnya apa yang perlu diberi perhatian ialah mengenai isu persaraan anggota.

“Jika kita membiarkan dana simpanan anggota digunakan sehingga habis, maka ia akan menjadi masalah yang tidak boleh diuruskan. Justeru, KWSP perlu menyeimbangkan langkah yang mahu diambil,” katanya.

Isnin lalu, Tan Sri Muhyiddin Yassin ketika mengumumkan pelaksanaan i-Citra di bawah Pakej Perlindungan Rakyat dan Pemulihan Ekonomi (PEMULIH) berkata, seramai 12.6 juta ahli KWSP layak menikmati inisiatif terbabit.

Perdana Menteri berkata, pelaksanaan i-Citra dijangka dapat menyalurkan RM30 bilion kepada rakyat untuk menampung keperluan harian.


81% pencarum KWSP Bumiputera miliki kurang RM1,000: Laporan

Unit Peneraju Agenda Bumiputera (Teraju) hari ini mendedahkan 81 peratus atau 2.58 juta daripada 3.2 juta pencarum Bumiputera yang berumur 55 tahun ke bawah memiliki simpanan ‘amat kritikal’ iaitu kurang RM1,000 dalam Kumpulan Wang Simpanan Pekerja (KWSP).

Memetik Utusan, Ketua Pegawai Eksekutif Teraju Datuk Md Silmi Abd Rahman berkata data yang diperoleh daripada KWSP itu jelas menunjukkan penyusutan ketara penyertaan ekonomi Bumiputera sejak pandemik Covid-19 melanda.

“81 peratus iaitu 2.58 juta ahli daripada 3.2 juta ahli Bumiputera berumur di bawah 55 tahun berada pada tahap simpanan yang amat kritikal iaitu kurang daripada RM1,000.

“Pada masa sama, 75 peratus atau 4.99 juta ahli adalah ahli daripada golongan Bumiputera mempunyai simpanan kurang daripada RM10,000,” katanya.

Pengeluaran khas seperti I-Citra yang dibenarkan oleh KWSP ketika tempoh pandemik sebelum ini turut menyebabkan simpanan pencarum dalam tabung simpangan itu merosot.

Md Silmi menjelaskan lagi bahawa peningkatan jumlah graduan yang terpaksa bekerja dalam pekerjaan separa mahir sementara menunggu proses pemulihan ekonomi juga menjadi indikator penting yang boleh menjejaskan keupayaan Bumiputera meningkatkan sosioekonomi.

“Pada tahun 2019, dianggarkan sebanyak 40 peratus graduan Bumiputera mampu memenuhi peluang pekerjaan dan peratusan ini menurun kepada 27 peratus bagi tahun 2020.

“Ini menyebabkan lebih ramai graduan terpaksa bekerja dalam pekerjaan separa mahir sementara menunggu proses pemulihan ekonomi.

“Semua faktor-faktor di atas adalah indikator penting yang boleh menjejaskan keupayaan Bumiputera meningkatkan sosioekonomi mereka terutama di dalam bidang perniagaan dan keusahawanan, yang berkait rapat dengan isu pemilikan ekuiti korporat Bumiputera,” katanya.

Justeru, tegas beliau, Teraju telah membangunkan Tindakan Pembangunan Bumiputera 2030 (TPB2030) yang merupakan pelan hala tuju 10 tahun bertujuan memperkasa ekonomi dan sosioekonomi bumiputera.

“TPB2030 ini dilaksanakan dengan penglibatan bersama pemain utama industri dengan memberi fokus kepada Tujuh Aktiviti Pertumbuhan Ekonomi Utama (KEGA) yang disokong oleh tujuh bidang keutamaan.

“Terdapat 142 program dan inisiatif yang telah dikenal pasti di bawah TPB2030 dan bagi merealisasikan keberhasilan yang disasarkan, syarikat Bumiputera bertanggungjawab bagi mencari pendanaan swasta.

“Namun adalah dicadangkan agar kerajaan dapat memperuntukkan dana awam sebanyak RM14.8 bilion bagi tempoh 10 tahun pelaksanaan dari tahun 2021-2030 di mana pada tahun 2023 ini kita memerlukan dana awam sebanyak RM4.8 bilion bagi melaksanakan program dan inisiatif TPB2030,” katanya.


Penjawat awam Selangor dapat ‘duit raya’ tapi selepas Aidilfitri

Kerajaan Selangor pada Jumaat mengumumkan pemberian ‘duit raya’ menerusi Bantuan Khas Kewangan (BKK) kepada penjawat awam negeri sebanyak setengah bulan gaji atau minimum RM1,000

Sumbangan itu turut membabitkan anggota perkhidmatan kerajaan negeri yang gaji mereka dibayar oleh Kerajaan Persekutuan, kata Menteri Besar, Datuk Seri Amirudin Shari.

“Anggaran implikasi kewangan BKK ini adalah sebanyak RM22.675 juta dan akan disalurkan pada 19 Mei 2021 (7 Syawal 1442H),” katanya dalam satu kenyataan hari ini.

Beliau juga mengumumkan bantuan RM500 kepada petugas masjid seperti imam, nazir, siak dan bilal yang akan disumbangkan oleh anak syarikat kerajaan negeri.

Katanya, Pengerusi Majlis Pengurusan Komuniti Kampung (MPKK), Pegawai Perhubungan Kampung Baru/ Bagan/ Tersusun, Ketua Komuniti India dan Penyelia Wanita Berdaya (PWB), pula akan menerima RM1,000.

“Penggerak Belia Selangor (PeBs) pula bakal menerima BKK sebanyak RM500,” katanya.


Jangan pandang ringan ‘suara dari penjara’, kata KJ kepada UMNO

Bekas Ketua Pemuda UMNO, Khairy Jamaluddin memberi peringatan bahawa ‘suara dari penjara’ masih berpengaruh dan kuat dalam menentukan masa depan parti berkenaan.

Beliau yang juga dikenali sebagai KJ, melihat bahawa ramai dalam kalangan pemimpin UMNO, termasuk yang menganggotai Majlis Tertinggi (MT) adalah kumpulan yang sinonim dengan fenomena ‘Boosku’.

Menurutnya walaupun Datuk Seri Ahmad Zahid Hamidi kekal sebagai presiden, kekuatan bekas Perdana Menteri, Datuk Seri Najib Razak tidak boleh diketepikan kerana kalangan penyokong tegarnya wujud dalam MT.

“Datuk Ahmad Zahid memang kuat, tetapi kalau kita tengok dengan teliti dan sebagai contoh, barisan baharu dalam MT saya nampak ramai mereka sebenarnya kalangan penyokong tegar Bossku, Datuk Seri Najib Razak.

“Macam saya katakan tadi jangan pandang ringan, suara di belakang (di penjara), suara yang ada sekarang ini dan pengaruh suara itu menentukan masa depan UMNO,” katanya dalam podcast ‘Keluar Sekejap’ yang dikendalikannya bersama bekas Ketua Penerangan UMNO, Shahril Sifian Hamdan.

Bekas Ahli Parlimen Rembau yang dipecat daripada UMNO itu berkata, cerita mengenai ‘Bossku’ belum tamat.

“Saya rasa pendengar (podcast) ingin tahu tentang perancangan Bossku, tetapi yang boleh saya katakan, ia belum selesai lagi.

“Saya nak sebut dalam podcast ‘Keluar Sekejap’ mengenai pandangan saya dan pendengar pun tahu pandangan saya selepas kekalahan 2018 (PRU14) berkenaan Bossku, tetapi saya katakan, Bossku masih menjadi kekuatan yang perlu diambil kira,” katanya menurut BH.

Sambil itu, Khairy menamakan Ketua Penerangan UMNO, Isham Jalil adalah bekas pegawai khas Najib dan Datuk Johan Abdul Aziz yang kalah di Parlimen Hulu Langat pada Pilihan Raya Umum Ke-15 lalu.

“Mereka ini antara muka baharu MT dan mereka adalah penyokong Najib,” katanya.

Khairy dipecat yang daripada UMNO pada Januari lalu, berkata, sementara Najib dijatuhi hukuman penjara 12 tahun dan didenda sebanyak RM210 juta pada 2020 selepas didapati bersalah atas tujuh tuduhan yang disabitkan terhadapnya atas penyalahgunaan kuasa, pengubahan wang haram dan pecah amanah dana SRC International berjumlah RM42 juta.

Sabitan beliau dikekalkan oleh Mahkamah Rayuan pada Disember 2021 dan disahkan oleh Mahkamah Persekutuan Ogos lalu. Beliau kini sedang menjalani hukuman di penjara Kajang.

Bagaimanapun, Khairy berkata Najib kekal sebagai pemimpin popular dan menyatakan banyak mesej terima kasih ditujukan kepada bekas Ahli Parlimen Pekan itu minggu lalu apabila laluan MRT Putrajaya yang dicadangkan Najib ketika berkuasa beroperasi sepenuhnya pada 16 Mac lalu.


97.9% dewasa lengkap divaksinasi

Kadar imunisasi dalam kalangan populasi dewasa terus meningkat apabila 232,789 dos vaksin Covid-19 diberikan dalam tempoh 24 jam semalam, dengan 230,020 daripadanya adalah dos penggalak.

Sehingga semalam, seramai 22,913,483 atau 97.9 peratus individu dewasa telah lengkap divaksinasi, manakala 23,191,008 atau 99.1 peratus lagi menerima sekurang-kurangnya dos pertama daripada vaksin dua dos atau vaksin dos tunggal.

Kementerian Kesihatan (KKM) juga memaklumkan sejak 13 Oktober lalu seramai 10,235,759 atau 43.7 peratus individu telah menerima suntikan dos penggalak.

Menerusi laman sesawangnya Covidnow yang dikemas kini pagi ini, lebih 5.64 juta remaja berusia 12 hingga 17 tahun telah menerima suntikan vaksin Covid-19 masing-masing sejak 8 September 2021.

Sehingga semalam seramai 2,778,389 atau 88.3 peratus remaja telah lengkap divaksinasi, lapor KKM.

Sementara 2,863,086 atau 91.0 peratus lagi menerima sekurang-kurangnya dos pertama. Tiada remaja yang menerima dos penggalak setakat ini.

Keseluruhannya sebanyak 61,778,396 dos telah diberikan sejak Program Imunisasi Covid-19 Kebangsaan (PICK) dilancarkan 24 Februari 2021 lalu.

Daripada jumlah itu seramai 25,691,872 atau 78.7 peratus populasi Malaysia telah lengkap divaksinasi, manakala 26,054,094 atau 79.8 peratus lagi menerima sekurang-kurangnya satu dos.


Lima beranak maut nahas kereta, treler

Lima beranak maut dalam kemalangan membabitkan dua kenderaan berhampiran sebuah stesen minyak di Jalan Kuantan-Segamat di Kuantan petang tadi (28 Jun).

Muhammad Rosli Ibrahim, 33; Nor Afikah Abdullah Sani, 35; Nur Safwa Irdina Muhammad Rosli, 7; Nur Sofea Rajda Muhammad Rosli, 6; dan seorang bayi yang belum dikenal pasti identiti, maut di tempat kejadian.

Ketua Polis Daerah Kuantan Asisten Komisioner Wan Mohd Zahari Wan Busu berkata berdasarkan laporan awal nahas jam 3.40 petang itu membabitkan kereta jenis Toyota dan sebuah treler.

Katanya, siasatan awal mendapati kereta terbabit dari arah Muadzam Shah menghala ke Kuantan.

“Kereta berkenaan dikatakan memasuki lorong treler yang berada di laluan Kuantan-Segamat.

“Pemandu treler cuba mengelak ke kiri jalan tetapi terlanggar bahagian hadapan kereta berkenaan berikutan jarak terlalu dekat.

“Susulan kemalangan itu, pemandu dan empat penumpang disahkan meninggal dunia di tempat kejadian.

“Pemandu treler berumur 26 tahun tidak mengalami kecederaan,” katanya dalam satu kenyataan hari ini.

Sementara itu, Pegawai Perhubungan Awam Jabatan Bomba dan Penyelamat Malaysia (JBPM) Pahang Zulfadli Zakaria berkata 13 pegawai dan anggota bomba dari Balai Bomba dan Penyelamat (BBP) Chini, Pekan dan Taman Tas, di sini dihantar ke lokasi kemalangan.

“Lima mangsa di dalam kereta dikeluarkan oleh pasukan bomba menggunakan peralatan menyelamat.

“Mayat diserahkan kepada polis untuk tindakan lanjut,” katanya.


Rejim Israel hipokrit, gempur lagi jemaah solat Jumaat Masjidil Aqsa

Selepas beberapa jam bersetuju dengan gencatan senjata anjuran Mesir, rejim Zionis Israel kembali menunjukkan sikap hipokrit mereka apabila menggempur umat Islam yang bersolat Jumaat di Masjid Al-Aqsa hari ini.

Keganasan itu menyebabkan sekurang-kurangnya 20 rakyat Palestin cedera, tetapi Persatuan Bulan Sabit Merah belum mengeluarkan angka rasmi.

Dalam kejadian tengah hari Jumaat, ratusan polis rejim Tel Aviv memasuki pekarangan Masjid Al-Aqsa yang terletak di wilayah yang diduduki mereka secara haram di Baitulmaqdis Timur.

Terdahulu, ratusan penduduk Islam di Baitulmaqdis Timur masuk ke pekarangan Masjid Al-Aqsa untuk solat Jumaat, serta meraikan gencatan senjata antara rejim Zionis Israel dan Pergerakan Perjuangan Islam Palestin (Hamas) berkuat kuasa jam 2 pagi tadi.

Mereka kemudian cuba bergerak beramai-ramai dari Masjid Al-Aqsa ke bandar lama Baitulmaqdis, tetapi dihalang polis rejim Israel yang melepaskan bom asap dan bom pegun.

Susulan itu, Kementerian Luar Turki mengecam tindakan polis rejim Zionis dan menyifatkan Israel sebenarnya bersikap tidak ikhlas serta hipokrit terhadap gencatan senjata itu.

“Gencatan senjata di Semenanjung Gaza, serangan di Baitulmaqdis… Israel terus bersikap tidak ikhlas, hipokrit. Kekejaman ini yang mengehadkan kebebasan beragama dan kepercayaan mesti berakhir sekarang juga,” kata kementerian itu dalam Twitternya.

Sebelum ini gencatan senjata dicapai oleh rejim Israel dan Hamas, setelah kedua-dua pihak bertempur selama 11 hari yang menyaksikan lebih 232 rakyat Palestin, termasuk 66 kanak-kanak dan 39 wanita, terbunuh manakala lebih 1,500 lagi cedera sejak 10 Mei lalu.

Pertubuhan Bangsa-Bangsa Bersatu (PBB) pula melaporkan sekurang-kurangnya 75,000 rakyat Palestin hilang tempat tinggal susulan serangan berterusan rejim pengganas Israel ke atas Semenanjung Gaza.

Ketegangan tercetus susulan tindakan ganas dan agresif askar serta polis rejim itu di wilayah diduduki secara haram di Baitulmaqdis Timur, di mana ratusan rakyat Palestin digempur oleh pasukan keselamatan dan pendatang haram Yahudi di Masjid Al-Aqsa dan penempatan Sheikh Jarrah, pada 10 Mei lalu.

Ketegangan merebak dari Baitulmaqdis Timur ke Semenanjung Gaza selepas pejuang Palestin berikrar akan membalas serangan Israel sekiranya tidak dihentikan. – Agensi


Pensyarah universiti ditahan buat tuntutan palsu

Seorang pensyarah sebuah universiti awam didakwa di Mahkamah Sesyen di sini hari ini atas sembilan pertuduhan membuat tuntutan palsu, membabitkan bayaran sewa kenderaan dan pembelian peralatan geologi berjumlah RM12,488, empat tahun lepas.

Jasmi Hafiz Abdul Aziz, 45, mengaku tidak bersalah, selepas kesemua pertuduhan terhadapnya dibacakan di hadapan Hakim Rozina Ayob, lapor Bernama.

Mengikut tujuh pertuduhan, lelaki itu sebagai pensyarah kanan didakwa memperdayakan Jabatan Bendahari, Universiti Malaya (UM) dengan menggunakan tujuh tuntutan perjalanan palsu berkenaan bayaran sewa tiga jenis kenderaan antara 24 April 2018 hingga 29 Julai 2019, sedangkan sewaan itu tidak dibuat.

Bapa kepada seorang anak itu juga didakwa atas dua pertuduhan memperdayakan Jabatan Bendahari, UM dengan membuat dua resit palsu berkaitan pembelian peralatan geologi bertarikh 19 Jan 2019 dan 23 Mac 2019, sedangkan pembelian tidak dibuat.

Kesemua perbuatan itu didakwa dilakukan di Jabatan Geologi, Fakulti Sains, UM, antara 29 Mei 2018 hingga 23 Ogos 2019, mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum bawah Seksyen 24 (1) akta sama.

Seksyen itu memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.

Sementara itu, Jasmi Hafiz mengaku tidak bersalah atas sembilan pertuduhan pilihan iaitu menggunakan tujuh resit bayaran sewa tiga kenderaan yang sama dan dua resit membeli peralatan serupa sebagai tulen, sedangkan dia mengetahui resit itu palsu.

Beliau didakwa melakukan kesemua kesalahan itu di lokasi dan tarikh sama, mengikut Seksyen 471 Kanun Keseksaan yang boleh dihukum di bawah Seksyen 465 kanun sama, yang membawa hukuman penjara maksimum dua tahun atau denda atau kedua-duanya, jika sabit kesalahan.

Timbalan Pendakwa Raya Abd Muntaqim Abdul Aziz mencadangkan jaminan RM100,000 dengan seorang penjamin, berserta syarat tambahan tertuduh perlu melapor diri di pejabat SPRM setiap bulan selain menyerahkan pasport kepada mahkamah dan dilarang mengganggu saksi.

Peguam Wan Shahrizal Wan Ladin yang mewakili tertuduh memohon jaminan rendah atas alasan anak guamnya yang masih berkhidmat sebagai pensyarah, menanggung isteri serta seorang anak dan telah memberikan kerjasama penuh sepanjang siasatan dijalankan.

Rozina membenarkan tertuduh diikat jamin RM20,000 bagi kesemua pertuduhan berserta syarat tambahan tertuduh perlu melapor diri di pejabat SPRM setiap bulan, selain menyerahkan pasport kepada mahkamah dan dilarang mengganggu saksi dalam kes berkenaan.

Mahkamah menetapkan 18 Okt untuk sebutan semula kes.


Perbicaraan penuh saman SRC terhadap Najib ditetapkan 2025

Perbicaraan penuh kes saman SRC International Sdn Bhd terhadap bekas perdana menteri, Datuk Seri Najib Razak ditetapkan bermula Januari 2025 depan.

Menurut Peguam mewakili SRC International dan Gandingan Mentari, Kwan Will Sen saman sivil yang difailkan SRC International dan anak syarikatnya, Gandingan Mentari akan didengar di hadapan pesuruhjaya kehakiman Raja Ahmad Mohzanuddin Shah Raja Mohzan di Mahkamah Tinggi Kuala Lumpur.

“Tarikh perbicaraan penuh pada 2025 ialah 13 hingga 17 Januari, 20 hingga 24 Januari, 12 hingga 14 Februari, 17 hingga 21 Februari dan 24 hingga 26 Februari,” katanya lapor Malaysiakini.

Kwan berkata saman sivil itu ditetapkan untuk pengurusan kes pagi ini dan mahkamah menetapkan 4 Ogos tahun ini untuk pengurusan kes lanjutan bagi pihak-pihak terlibat untuk mengemaskini status arahan praperbicaraan.

Saman itu adalah satu daripada 22 tindakan sivil oleh SRC International dan 1MDB dua tahun lalu.

SRC International ialah bekas anak syarikat 1MDB yang kemudiannya menjadi milik penuh Menteri Kewangan Diperbadankan (MOF Inc.) dan 1MDB juga dimiliki sepenuhnya oleh MOF Inc.

Tahun lepas SRC International memperoleh injunksi Mareva daripada mahkamah untuk menghalang bekas perdana menteri itu daripada melupuskan aset sehingga RM42 juta sementara menunggu saman berkenaan.

Najib juga menghadapi perintah injuksi Mareva yang serupa berkaitan saman sivil berjumlah AS$8 bilion (RM35 bilion) yang difailkan 1MDB terhadapnya.

Najib kini menjalani hukuman penjara selama 12 tahun selepas disabitkan bersalah dalam kes rasuah membabitkan dana RM42 juta SRC International.


Semua urusan percukaian LHDN secara janji temu bermula 1 Julai

Orang ramai perlu membuat janji temu bermula 1 Julai sekiranya mahu mendapatkan khidmat kaunter percukaian di pejabat cawangan, pusat satelit dan pusat khidmat hasil (PKH) Lembaga Hasil Dalam Negeri (LHDN).

LHDN dalam kenyataan hari ini lapor Bernama, memaklumkan waktu operasi bagi kaunter perkhidmatan percukaian itu adalah berdasarkan hari bekerja di setiap negeri bermula 8 pagi hingga 12 tengah hari.

Menurut LHDN, orang ramai yang ingin hadir boleh melayari portal rasmi LHDN di www.hasil.gov.my untuk membuat janji temu dalam talian (e-Janji Temu).

“LHDN ingin menasihatkan para pelanggan yang menghadiri janji temu untuk sentiasa mengemas kini Status Risiko COVID-19 masing-masing pada aplikasi MySejahtera dan mematuhi setiap prosedur operasi standard (SOP) yang telah ditetapkan oleh kerajaan bagi mengekang penularan wabak COVID-19.

“Sebarang pertanyaan serta maklum balas berkaitan boleh dimajukan kepada LHDNM melalui Hasil Care Line di talian 03-8911 1000 / 603-8911 1100 (Luar Negara); HASiL Live Chat; dan Borang Maklum Balas di portal rasmi LHDNM di pautan pantas https://maklumbalaspelanggan.hasil.gov.my/MaklumBalas/ms-my/,” menurut kenyataan itu.


233 kluster tempat kerja masih aktif

Ketua Pengarah Kesihatan, Tan Sri Dr Noor Hisham Abdullah berkata, sehingga 26 Mei lalu sebanyak 233 kluster tempat kerja atau 39 peratus daripada keseluruhan kluster sedia ada, masih aktif.

“Selain daripada kluster perayaan dan kluster rentas negeri, negara juga berdepan dengan kluster tempat kerja iaitu sejak gelombang dua dan awal gelombang ketiga lagi,” katanya dalam kenyataan hari ini.

Beliau berkata sehingga 26 Mei lalu sebanyak 593 kluster masih aktif dan daripada jumlah itu 233 adalah kluster tempat kerja yang membabitkan 16,785 kes aktif.

Katanya, sejak Perintah Kawalan Pergerakan (PKP) 3.0 yang berkuat kuasa pada 12 Mei lalu, beberapa sekatan dan penutupan sektor telah dibuat termasuk arahan bekerja dari rumah.

“Arahan bekerja dari rumah telah dinaikkan semasa PKP 3.0 diperketatkan mulai 25 Mei 2021. Setakat ini, sektor ekonomi masih dibenarkan beroperasi.

“Jika dibandingkan dengan sebelum pelaksanaan PKP 3.0, terdapat pengurangan bilangan sub-kluster yang dilaporkan setiap minggu bagi sub-kluster pentadbiran awam; pembinaan; dan perkhidmatan

Bagaimanapun katanya terdapat pula peningkatan bilangan sub-kluster yang dilaporkan setiap minggu bagi sub-kluster pembuatan iaitu sebanyak 14 kluster seminggu sebelum PKP 3.0, berbanding 21-25 seminggu selepas PKP 3.0.

Sehubungan itu beliau menyeru semua pekerja untuk mematuhi prosedur operasi standard (SOP) di tempat kerja bagi mengurangkan risiko jangkitan di tempat kerja.

“Majikan juga perlu memainkan peranan penting mereka bagi memastikan segala SOP dipatuhi di tempat kerja,” katanya.


Kes melonjak kembali melepasi 20,000

Jumlah kes positif Covid-19 di seluruh negara dalam tempoh 24 jam sehingga 12 tengah hari tadi melonjak semula melepasi 20,000, dengan semua negeri, kecuali Selangor, Sarawak, Perak, Kedah, Kuala Lumpur, dan Putrajaya, mencatatkan peningkatan.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata sebanyak 20,780 jangkitan baharu dikesan dalam tempoh 24 jam itu menjadikan kumulatif 1,320,547 kes.

Pada 6 Ogos lalu negara merekodkan jumlah tertinggi sebanyak 20,889 kes.

Menurut data dikeluarkan Kementerian Kesihatan (KKM) hari ini 10 negeri mencatatkan peningkatan dengan Pulau Pinang merekodkan jumlah lonjakan tertinggi daripada 743 kes semalam kepada 1,385 jangkitan hari ini, diikuti Johor daripada 1,344 kes semalam kepada 1,693 kes hari ini.

Negeri lain yang merekodkan peningkatan ialah Sabah sebanyak 1,514 berbanding 1,283 kes semalam; Perlis – 29 kes (24 semalam); Pahang – 585 kes (539 semalam); Negeri Sembilan – 1,015 kes (564 semalam); Melaka – 636 kes (578 semalam); Kelantan – 1,284 kes (1,030 semalam); Labuan – 3 kes (satu semalam); dan Terengganu – 613 kes (378 semalam).

Selangor kekal merekodkan jumlah tertinggi sebanyak 6,921 kes turun daripada 7,338 yang dicatatkan semalam, manakala Kuala Lumpur pula merekodkan 2,065 kes berbanding 2,374 kes semalam.


Anwar tak jadi lawan anak murid, kembali ke Permatang Pauh?

Teka-teki kerusi mana Datuk Seri Anwar Ibrahim bertanding Pilihan Raya Umum Ke-15 (PRU-15) bakal terjawab tidak lama lagi selepas difahamkan sudah memuktamadkan kerusi yang bakal ditandinginya nanti.

Presiden PKR itu sebelum ini masih mengintai kerusi Parlimen yang sesuai untuk bertanding, malah terdapat cabaran supaya bertanding tempat anak muridnya, Datuk Seri Ahmad Zahid Hamidi di Bagan Datuk tetapi tidak diambil serius disebabkan mahu menjaga hubungan baik antara kedua-dua mereka.

Terbaharu, sebuah portal melaporkan Anwar hampir pasti tidak akan kekal bertanding di Port Dickson sebaliknya bakal kembali ke kerusi lamanya di Permatang Pauh pada PRU-15 ini.

“Sebagai calon perdana menteri, mereka (ahli strategi PKR) sedar perlu ada simbol untuk menunjukkan Anwar mempunyai sokongan orang Melayu.

“Dengan memilih Permatang Pauh, Anwar bukan sahaja menunjukkan beliau akan kembali ke kawasan pengundinya, bahkan mendapat sokongan Melayu,” menurut laporan MalaysiaNow yang memetik sumber dalaman berhubung keputusan untuk meletak Anwar di Permatang Pauh.

Untuk rekod, Anwar sebelum ini dikatakan berhasrat bertanding di kerusi Tambun dan juga tempat bekas Timbalan Presiden PKR di Gombak.

Bagaimanapun, kerusi tersebut berisiko memandangkan penyandang kedua-dua kerusi tersebut dilihat masih berpengaruh dan mempunyai penyokong kuat.

Walaupun terdapat pelbagai spekulasi berhubung kerusi mana Anwar akan bertanding, terdapat juga cadangan yang mahu Ketua Pembangkang itu melawan anak muridnya di Bagan Datuk.

Umum mengetahui hubungan baik kedua-dua cikgu dan anak murid tersebut, ia memandangkan sebelum ini tular klip audio mesra mereka berbincang strategi politik semasa mahu menjatuhkan kerajaan Perikatan Nasional (PN).

Permatang Pauh, kerusi luar bandar di Pulau Pinang, dianggap sebagai kubu tradisi Anwar.

Beliau membuat penampilan sulung di Parlimen sebagai pemimpin muda UMNO pada 1982 selepas menang di kerusi itu.

Selepas dipecat daripada kerajaan pada 1998, kerusi itu ditandingi isterinya, Datuk Seri Dr Wan Azizah Wan Ismail pada tahun berikutnya.

Wan Azizah kekal mempertahankan kerusi itu sehingga 2008, selepas beliau meletak jawatan sebagai Ahli Parlimen untuk membenarkan suaminya bertanding dan kembali ke Dewan Rakyat.

Pada pilihan raya 2018, ketika Anwar sedang menjalani hukuman penjara kedua atas kesalahan liwat, kerusi itu ditandingi oleh anak sulungnya Nurul Izzah.

Namun, pada tahun yang sama presiden PKR yang mendapat pengampunan diraja tidak kembali ke kerusi tersebut sebaliknya memaksa Pilihan Raya Kecil Port Dickson bagi membolehkan beliau membuat kemunculan semula di Parlimen pada 2018.


Kempen antirasuah Anwar hanya mahu singkir pembangkang: Tun M

Tun Dr Mahathir Mohamad melihat kempen antirasuah dilaksanakan kerajaan Pakatan Harapan-Barisan Nasional (PH-BN) bertujuan menyingkirkan pembangkang menjelang pilihan raya di enam negeri tidak lama lagi.

Dalam kenyataan hari ini (20 Mac 2023), bekas Perdana Menteri Malaysia dua kali itu berkata pemimpin kerajaan yang diketahui terlibat dengan rasuah pula tidak disiasat.

“Ini menunjukkan kempen antirasuah ini adalah berkaitan menyingkirkan pemimpin pembangkang supaya tidak ada penentangan terhadap kerajaan dalam Pilihan Raya Negeri (PRN),” katanya.

Enam negeri – Kedah, Kelantan, Terengganu, Pulau Pinang, Selangor dan Negeri Sembilan – bakal mengadakan PRN pertengahan tahun ini, setelah tidak menyertai Pilihan Raya Umum Ke-15 lalu.

Kenyataan Dr Mahathir berkaitan menyingkirkan pembangkang itu dipercayai menjurus kepada tindakan kerajaan PH-BN yang mendakwa Pengerusi Perikatan Nasional, Tan Sri Muhyiddin Yassin; bekas Ketua Penerangan Bersatu, Datuk Wan Saiful Wan Jan; dan beberapa pemimpin Bersatu yang lain.

Dalam pendakwaan terpilih bermotifkan politik dan dendam, Muhyiddin yang juga Presiden Bersatu didakwa kononnya menerima rasuah dan pengubahan wang haram, sedangkan sumbangan politik yang diterima Bersatu semuanya dimasukkan ke dalam akaun parti, bukan akaun peribadi, seperti dilakukan beberapa pemimpin UMNO.

Dalam kenyataan terbaharu itu, Dr Mahathir juga berkata kerajaan PH-BN yang diketuai Datuk Seri Anwar Ibrahim juga sekarang ini telah memutuskan bahawa rakyat tidak boleh bercakap mengenai bangsa dan agama.

Jelas sekali katanya, peraturan itu ditujukan kepada orang Melayu.

“Peraturan ini sebenarnya bersifat perkauman kerana menafikan hak orang Melayu. Bercakap tentang berbilang kaum dan agama tidak mengapa. Tidak mengapa kerana ia memihak kepada kaum lain. Ini juga rasis.

“Tiada siapa boleh menafikan bahawa di negara ini orang Melayu berhadapan dengan pelbagai masalah. Adalah jelas bahawa jika masalah ini tidak ditangani sekarang ia akan menjadi lebih teruk. Kerajaan tahu ini.

“Larangan ke atas orang Melayu membincangkan masalah mereka dan mencari jalan untuk mengatasinya adalah paling tidak demokratik dan anti-Melayu. Itu sekali lagi adalah perkauman.

“Sebenarnya kerajaan tidak tahu apa yang akan diperkatakan pada perhimpunan tersebut. Malah deklarasi itu tidak menyalahkan kaum lain. Ia menyalahkan pemimpin Melayu yang telah didapati bersalah kerana mencuri wang kerajaan, pengubahan wang haram dan rasuah,” katanya.


Perikatan Nasional kekal jadi semak dan imbang kepada kerajaan: Muhyiddin

Tan Sri Muhyiddin Yassin menyatakan pendirian Perikatan Nasional (PN) akan menjadi semak dan imbang kepada kerajaan yang baharu dibentuk selepas Pilihan Raya Umum Ke-15 (PRU-15).

Pengerusi PN tersebut juga merakamkan ucapan tahniah kepada Perdana Menteri baharu, Datuk Seri Anwar Ibrahim atas pelantikannya dan menyatakan pendirian untuk memainkan peranan sebagai semak dan imbang kepada kerajaan yang dibentuk ketika ini.

“Saya ingin merakamkan ucapan tahniah kepada Datuk Seri Anwar Ibrahim yang telah dilantik oleh KDYMM Seri Paduka Baginda Yang Di-Pertuan Agong sebagai Perdana Menteri Malaysia Ke-10.

“Dengan Kerajaan Persekutuan diterajui oleh Pakatan Harapan, Perikatan Nasional akan memainkan peranan semak dan imbang dalam Parlimen Malaysia dengan membawa suara rakyat selaras dengan prinsip Demokrasi Berparlimen,” katanya dalam satu kenyataan ringkas hari ini.

Dalam pada itu, Muhyiddin berkata PN akan meneruskan perjuangan mereka dalam memastikan nasib rakyat terbela dan memastikan kerajaan yang ditadbir berintegriti sebagai pemantau.

“Bergerak ke hadapan, PN akan meneruskan perjuangan demi kesejahteraan rakyat dan kemakmuran negara berpandukan prinsip ‘Prihatin, Bersih dan Stabil’,” ujarnya lagi.


Mat Maslan cadang rakyat buat caruman sukarela KWSP

Rakyat di negara ini perlu mempunyai simpanan caruman Kumpulan Wang Simpanan Pekerja (KWSP) sekurang-kurangnya RM240,000, untuk bersara pada usia 55 tahun secara bermaruah.

Timbalan Menteri Kewangan Datuk Seri Ahmad Maslan berkata anggaran simpanan caruman berkenaan, membolehkan seseorang untuk menampung kehidupan bagi tempoh 20 tahun selepas bersara, dengan kadar perbelanjaan RM1,000 sebulan, lapor Bernama.

“Sekiranya seseorang berpencen pada umur 55 tahun, ditambah 20 tahun kehidupan selepas berpencen menjadikan keseluruhannya ialah 75 tahun, iaitu merupakan jangka hayat rakyat Malaysia,” katanya selepas lawatan ke Ibu Pejabat KWSP Kota Bharu.

Ahmad berkata antara cadangan yang diketengahkan kepada rakyat untuk menambahkan caruman simpanan mereka ialah dengan melakukan caruman secara sukarela, menerusi caruman i-saraan KWSP.

Beliau berkata setakat Jun, lebih 500,000 pencarum di seluruh negara telah melakukan caruman di bawah caruman i-saraan KWSP, selain pada masa yang sama kerajaan berhasrat penyertaan berkenaan dapat dimaksimumkan.

“Kita ingin memastikan penyertaan maksimum rakyat menerusi caruman ini, terutamanya mereka yang berada dalam sektor tidak formal iaitu peniaga, nelayan, pesawah, petani, penoreh getah dan sebagainya. Malah, mereka yang bekerja kerajaan juga disyorkan untuk mencarum, walaupun mereka mempunyai pencen.

“Melalui caruman ini juga pencarum layak menerima insentif yang ditawarkan oleh Kerajaan sebanyak RM300 maksima secara tahunan, sekiranya mereka mencarum sekurang-kurangnya RM2,000 setahun, selain dividen sehingga mencecah lima peratus,” katanya.

Ahmad Maslan berkata sebanyak 26 Kaunter Bergerak KWSP turut di lancarkan pada 4 Julai lalu di Wilayah Timur, terutama di kawasan pedalaman untuk menghebahkan mengenai caruman berkenaan selain perkara berkaitan.

“Menerusi kaunter bergerak itu, pencarum mahupun orang ramai boleh mendapatkan khidmat nasihat persaraan serta pengiraan simpanan persaraan, bagi membantu menilai kecukupan simpanan apabila bersara nanti sekali gus untuk mendapatkan persaraan yang lebih baik,” katanya.


Jangan melampau batas, kuasa Agong ketika ghairah desak PRU-15

Perdana Menteri Datuk Seri Ismail Sabri Yaakob mengingatkan pemimpin dan akar umbi UMNO supaya tidak melampaui batas dalam mendesak diadakan Pilihan raya Umum Ke-15 (PRU-15) hingga dilihat mengambil alih kuasa Yang di-Pertuan Agong.

Menurutnya, semua pihak perlu menunggu perkara itu dibincangkan di peringkat pimpinan parti terlebih dahulu untuk memutuskan kewajaran mempercepatkan PRU-15.

Setakat ini, katanya, isu menyegerakan PRU-15 belum dibincang di peringkat parti, selain tiada yang berjumpanya untuk berbincang perkara itu.

“Kita tunggu dulu. Kita dah kata dah. Ini semua perlu dibincangkan dengan Yang di-Pertuan Agong.

“(Kalau) kita tetap tarikh kita sendiri, nanti Yang di-Pertuan Agong kata kita ambil alih kuasa baginda. Jadi jangan kita (dilihat) ambil alih kuasa Yang di-Pertuan Agong.

“Kita tunggu. Apa-apa pun kita akan bincang. Mula-mula kita bincang dalam parti dulu. Parti pun tak bincang lagi. Kita ada mesyuarat parti, selepas itu barulah kita adakan perbincangan dan sebagainya,” katanya seperti dilapor BH.

Beliau berkata demikian ketika ditemui selepas menghadiri Majlis Hi-Tea dan Ramah Mesra Kelab Naib Ketua Bahagian UMNO Malaysia 2022 di Pusat Dagangan Dunia (WTC) Kuala Lumpur di sini, hari ini.

Ismail Sabri diminta mengulas desakan beberapa pihak dalam UMNO yang menggesa PRU-15 disegerakan.

Desakan itu timbul selepas Barisan Nasional (BN) menang besar Pilihan Raya Negeri (PRN) Johor baru-baru ini, yang menyaksikan parti itu menang 40 daripada 56 kerusi Dewan Undangan Negeri (DUN).

Sementara itu, Ismail Sabri yang juga Naib Presiden UMNO memberi jaminan pimpinan parti akan mengambil kira pandangan akar umbi, termasuk mengenai desakan menyegerakan PRU-15 dalam menentukan usul yang akan dibawa dalam Perhimpunan Agung UMNO (PAU) esok.

“Usul sayap hari ini saya tidak tahu. Malam ini kita ada mesyuarat khas Majlis Kerja Tertinggi dan segala usul sayap akan dibincangkan,” katanya.

Semalam, Timbalan Presiden UMNO, Datuk Seri Mohamad Hasan yang juga Pengarah Pilihan Raya Barisan Nasional (BN) dilaporkan berkata, UMNO perlu mengambil pendirian jelas untuk menyegerakan PRU-15 dalam tahun ini juga, bukannya tahun depan.

Gesaan itu, katanya, antara lain kerana pihak lawan ketika ini berada dalam kedudukan amat lemah berdasarkan keputusan beberapa PRN baru-baru ini, selain persefahaman politik dalam kalangan pembangkang ketika ini sangat bercelaru.

Selain itu, Mohamad melihat isu jangkitan COVID-19 ketika PRU-15 dilihat tidak lagi berbangkit selepas kejayaan pelaksanaan beberapa PRN.

Beliau juga bimbang UMNO dan BN menjadi kambing hitam jika ekonomi Malaysia terjejas akibat isu global seperti perang Russia-Ukraine, ketegangan hubungan Amerika Syarikat (AS) dan China serta pembukaan perlahan sempadan sehingga menjejaskan rantaian bekalan global.


Lantik anak jadi penasihat PM: Anwar khianati rakyat Malaysia

Ketua Pembangkang Datuk Seri Hamzah Zainudin menyifatkan tindakan Perdana Menteri melantik anak sendiri sebagai Penasihat Kanan Ekonomi dan Kewangan adalah satu pengkhianatan kepada rakyat Malaysia.

Dalam satu kenyataan hari ini (30 Januari 2023) Ahli Parlimen Larut itu berkata perlantikan itu bukan sahaja tidak wajar, malah salah serta merosakkan imej kerajaan.

“Amalan nepotisme oleh Datuk Seri Anwar Ibrahim, yang melantik anaknya sendiri, Nurul Izzah, sebagai Penasihat Kanan Ekonomi dan Kewangan kepada Perdana Menteri adalah pengkhianatan kepada rakyat Malaysia.

“Pelantikan ini bukan sahaja tidak wajar, salah, serta merosakkan imej kerajaan, malah bertentangan sama sekali dengan amalan tadbir urus baik, berintegriti dan bebas rasuah.

“Pro bono bukan alasan untuk menghalalkan nepotisme dan tindakan Anwar mempertahankan pelantikan anaknya adalah sesuatu yang amat memalukan, lebih-lebih lagi Tan Sri Hassan Marican sudah pun bertindak sebagai penasihat kepada Perdana Menteri,” katanya.

Tindakan Anwar mengangkat Nurul Izzah sebagai penasihat beliau secara diam-diam menerima kecaman, walaupun setelah lebih sebulan baharu Ahli Parlimen Tambun itu mengakui berbuat demikian.

Itupun, setelah Nurul Izzah sendiri mengesahkannya dalam satu temu bual dengan media.

Tindakan Anwar melantik ‘puteri reformasi’ itu juga dilihat membelakangkan ‘kepakaran’ Menteri Ekonomi yang juga Timbalan Presiden PKR, Rafizi Ramli.

Sejak laporan berhubung pelantikan tersebut, reaksi orang ramai sama ada dalam media sosial dan juga orang politik khususnya adalah sangat negatif, malah tidak kurang juga pelbagai sindiran sinis dibuat terhadap kerajaan campuran.

Tidak kurang juga terdapat dalam kalangan orang ramai memainkan semula istilah ‘nepotisme’ yang popular sebelum ini di bibir Anwar dalam ceramahnya ketika mengkritik lawan politiknya, Tun Dr Mahathir Mohamad dan UMNO (sebelum menjadi sekutu politik).

Mengulas lanjut, Hamzah yang juga Setiausaha Agung Perikatan Nasional berkata ternyata Malaysia Madani hanyalah retorik kosong kerana keutamaan Perdana Menteri nampaknya lebih terarah kepada ahli keluarga sendiri berbanding menyelesaikan isu kos sara hidup, menangani cabaran ekonomi serta meneroka pasaran baharu untuk Malaysia.

“Perdana Menteri perlu menarik balik pelantikan ini. Nepotisme dalam PKR tidak boleh diheret sama ke dalam pentadbiran kerajaan. Walk the talk please,” katanya.


Banjir: Penduduk lima kampung di Lipis kena waspada 3 pagi Isnin

Lima kampung di daerah Lipis, Pahang diramal akan dinaiki air mulai jam 3 pagi Isnin (3 Januari 2022), lapor Pusat Ramalan dan Amaran Banjir Negara, Jabatan Pengairan dan Saliran (JPS).

Lima kampung terbabit ialah Kampung Bukit Betong; Kampung Demik; Kampung Kuala Telang; Kampung Telang; Kampung Tempinang; dan kawasan rendah di sekitarnya.

JPS berkata ramalan itu dibuat susulan Amaran Hujan Berterusan Berbahaya yang dikeluarkan Jabatan Meteorologi Malaysia jam 6.30 pagi tadi.

Sehubungan itu, semua agensi pengurusan bencana serta penduduk, terutama di kawasan yang dijangka banjir diminta bersiap sedia dan berwaspada serta peka dengan arahan pihak berkuasa.

Sementara itu, 10 sungai di lima negeri – Negeri Sembilan, Johor, Pahang, Melaka dan Kelantan – mencatatkan paras air melebihi tahap bahaya, susulan hujan lebat semalam.

Ia melibatkan masing-masing tiga sungai di Negeri Sembilan, Johor dan Pahang; dan satu di Melaka dan Kelantan.

Tiga sungai di Negeri Sembilan melibatkan Sungai Muar di Pekan Rompin dengan trend menaik; Sungai Serting di Kampung Datuk Johan, Jempol (menurun); Sungai Gemencheh di Empang Sungai Dua, Tampin (menurun); dan Sungai Muar di Kampung Berembang, Kuala Pilah (menaik).

Di Johor, membabitkan Sungai Muar di Kampung Awat, Segamat dengan trend menaik; Sungai Segamat di Bandar Segamat (menaik); dan Sungai Tangkak di Kampung Seri Makmur, Tangkak (tiada perubahan).

Di Pahang, paras air di tiga sungai menunjukkan trend menaik iaitu Sungai Serting di Jambatan Padang Gudang, Bera; Sungai Luit di Kampung Subuh, Maran; dan Sungai Kechau di Kampung Dusun, Lipis.

Di Kelantan membabitkan Sungai Kelantan di Kuala Krai yang menunjukkan trend menurun, manakala di Melaka melibatkan Sungai Melaka di Batu Hampar, Melaka Tengah dengan trend menurun.

Sementara itu, sungai di sembilan negeri – Pahang; Johor; Kelantan; Negeri Sembilan; Melaka; Sarawak; Terengganu; Selangor; dan Perak – pula menunjukkan 21 tahap amaran dan 36 waspada.

Portal Info Banjir JPS juga menunjukkan paras air di lapan daripada 10 sungai itu masih menunjukkan pola peningkatan, sekali gus berisiko menyebabkan banjir atau memburukkan lagi bencana itu.


Fokus selesai masalah rakyat, bukan tergesa-gesa buat PRU-15

Banyak pihak berpendapat kerajaan perlu memberi fokus sepenuhnya terhadap usaha mentadbir urus negara serta menyelesaikan masalah dihadapi rakyat dan bukannya tergesa-gesa mengadakan pilihan raya umum ke-15 (PRU-15), menurut laporan Bernama.

Penganalisis Politik Dr Mazlan Ali berkata antara isu yang perlu diberi perhatian kerajaan termasuk kejatuhan mata wang negara dan inflasi yang memberi kesan kepada seluruh masyarakat di negara ini.

Mazlan yang juga Pensyarah Kanan Pusat Perdana Fakulti Teknologi dan Informatik Razak, Universiti Teknologi Malaysia berkata kerajaan sepatutnya menggunakan segala kesempatan kestabilan politik di bawah Memorandum Persefahaman (MoU) Transformasi dan Kestabilan Politik yang ditandatangani dengan Pakatan Harapan (PH) untuk membuat keputusan yang memberi manfaat kepada rakyat.

“Kerajaan hari ini boleh sahaja meluluskan apa-apa Rang Undang-undang bertujuan untuk kepentingan masyarakat dan negara… jadi saya tidak nampak kenapa perlunya ada pilihan raya,” katanya ketika dihubungi Bernama hari ini.

Ketua Pegawai Perhubungan Institut Kajian dan Pembangunan Polisi (IRDP) Sheikh Khuzaifah Sheik Abu Bakar pula berkata kerajaan perlu mempunyai alasan kukuh untuk mengadakan PRU15 dalam suasana negara masih berdepan pelbagai cabaran seperti kenaikan harga barang dan pengawalan penyakit berjangkit.

“Sepatutnya sekarang semua pihak (kerajaan) fokus 100 peratus kepada menyelesaikan masalah negara seperti ekonomi dan sebagainya. Kita jangan membuang masa dengan isu politik lagi sebab akhirnya sudah berapa tahun kita hilang fokus,” katanya.

Sebagai contoh, beliau berkata Pilihan Raya Negeri (PRN) Johor pada Mac lepas tidak sepatutnya diadakan kerana baginya tidak ada sebab yang kukuh untuk mengadakan pilihan raya berkenaan.

“Itulah kalau kita ambil contoh di Johor, banyak masa dan sumber (tenaga dan kos) dihabiskan untuk mengadakan PRN,” katanya.

Ketua Aktivis Persatuan Pengguna Islam Malaysia (PPIM) Datuk Nadzim Johan berkata kerajaan perlu mengkaji dan mencari masa yang sesuai untuk melaksanakan PRU15.

Beliau berkata rakyat amat mengharapkan perubahan dalam pengurusan kerajaan kerana mereka mahukan yang terbaik daripada kerajaan dalam suasana hidup norma baharu pada masa ini.

“Jadi, kerajaan perlu mencari suasana dan keadaan yang terbaik supaya sokongan (terhadap) kerajaan (pada PRU15) itu adalah jelas,” katanya.

Sementara itu, beberapa orang awam yang ditemui turut tidak bersetuju PRU15 diadakan pada masa ini dalam situasi rakyat masih dibebani pelbagai kesukaran hidup.

Seorang pegawai sumber manusia di sebuah syarikat minyak dan gas yang hanya ingin dikenali sebagai Ahmad, 25, berkata kerajaan tidak perlu tergesa-gesa melaksanakan PRU15 kerana ia memerlukan kos yang tinggi seperti berlaku pada PRN Sabah, Melaka, Sarawak dan terbaru Johor.

Senada dengan Ahmad, pengurus eksekutif sebuah syarikat swasta, Zulkarlnain Haqiem Aziz, 32, berkata perbelanjaan besar yang dikeluarkan kerajaan untuk melaksanakan PRU15 adalah lebih baik digunakan bagi membantu rakyat.

“Kerajaan atau pembangkang perlu tonjolkan diri sebelum menghadapi PRU15, selesaikan masalah rakyat, buat portfolio yang bagus dulu dan jaga kebajikan rakyat,” katanya.

Sebelum ini, media tempatan melaporkan kos bagi Suruhanjaya Pilihan Raya (SPR) mengadakan PRN Sabah, Sarawak, Melaka dan Johor adalah sebanyak RM420 juta.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata perbelanjaan SPR bagi pelaksanaan PRN Sabah adalah RM130 juta, Melaka (RM45 juta), Sarawak (RM149 juta) dan Johor (RM96 juta).


Kes Covid-19 turun: Thailand bakal buka semula sempadan tak lama lagi

Kementerian Kesihatan Thailand hari ini melaporkan jumlah jangkitan baharu Covid-19 dalam tempoh 24 jam lalu turun lagi kepada 17,165 kes berbanding 17,491 kes yang direkodkan semalam.

Angka baharu itu menjadikan kumulatif kes sejak wabak Covid-19 mula melanda Thailand tahun lalu kepada lebih 1.08 juta kes.

Dalam tempoh sama kementerian itu turut melaporkan 226 pesakit Covid-19 dilaporkan meninggal dunia, menjadikan kumulatif kematian kepada 9,788 kes.

Susulan data yang menunjukkan kes jangkitan baharu semakin menurun, kerajaan Thailand mula memperkemaskan rancangan untuk membuka kembali pintu sempadannya sebelum hujung tahun ini.

Bagaimanapun rancangan itu bergantung kepada pertimbangan Pusat Pentadbiran Situasi Covid-19 (CCSA) negara berkenaan.

Sehubungan itu, Jawatankuasa Penyakit Berjangkit Kebangsaan (NCDC) Thailand akan meminta CCSA mempertimbangkan pembukaan semula sesetengah kawasan merekodkan penurunan kes yang ketara.

Pada 16 Jun lalu, Perdana Menteri Thailand, Prayut Chan-o-cha berkata kerajaannya merancang membuka semula negara itu dalam tempoh 120 hari.

Ketua Pengarah Jabatan Kawalan Penyakit (DDC) Thailand, Opas Karnkawinpong NCDC bersetuju mengenai empat isu yang akan dikemukakan kepada CCSA untuk dipertimbangkan.

Salah satu isu itu ialah mempersiapkan pembukaan semula negara dengan selamat di bawah langkah-langkah kawalan penyakit yang dikenali sebagai ‘Kawalan Pintar dan Hidup Bersama Covid-19’, yang bertujuan membendung wabak tersebut sehingga kes baharu tidak lagi membebankan sistem kesihatan awam, katanya.

“Kita sekarang harus belajar hidup bersama Covid-19 dengan pengetahuan bahawa ia akan menjadi penyakit endemik, terbatas pada negara tertentu,” katanya.

Katanya, salah satu strategi utama melibatkan vaksinasi kumpulan berisiko tinggi, seperti orang tua dan mereka yang mempunyai masalah kesihatan; membangunkan vaksin baharu; mengambil langkah pencegahan dan pencegahan setiap masa; dan meningkatkan kerja pasukan respons komprehensif Covid-19 (CCRT) di dalam komuniti. – Agensi


Aidilfitri disambut esok

Umat Islam di Malaysia akan menyambut Hari Raya Aidilfitri esok (2 Mei), demikian diumumkan Penyimpan Mohor Besar Raja-Raja Tan Sri Syed Danial Syed Ahmad, malam ini.

“Bagi menyempurnakan titah perintah Ke Bawah Duli Yang Maha Mulia Seri Paduka Baginda Yang di-Pertuan Agong, setelah diperkenan oleh Duli-Duli Yang Maha Mulia Raja-Raja, maka adalah dengan ini saya mengisytiharkan bahawa tarikh Hari Raya Puasa bagi negeri-negeri seluruh Malaysia telah ditetapkan pada hari Isnin, 2 Mei 2022,” katanya.

Pengumuman tarikh Aidilfitri itu disiarkan menerusi siaran televisyen tempatan.

Setelah dua tahun umat Islam di negara ini menyambut Syawal dalam keadaan Malaysia masih berdepan dengan pandemik COVID-19, kali ini ia akan disambut dalam Fasa Peralihan ke Endemik yang bermula 1 April lepas.

Dalam kesempatan ini, kakitangan Agenda Daily turut mengucapkan Selamat Menyambut Aidilfitri kepada semua umat Islam.


PRN Melaka pun PKR bertanding banyak kerusi, tapi paling banyak kalah

Seperti diramalkan, PKR akan membolot paling banyak kerusi bersama dengan Parti Amanah pada Pilihan Raya Negeri (PRN) Johor kali ini.

Senario sama dalam PRN Melaka kini berulang di Johor, PKR dengan tamaknya mahu meletak semua calon mereka bertanding di kerusi yang khususnya dimenangi calon Bersatu semasa Pilihan Raya Umum Ke-14 lalu.

Terdahulu, Agenda Daily mendedahkan PKR dan Amanah akan meletak calon terbanyak dalam PRN Johor kali ini berbanding DAP yang hanya akan meletak 16 calon mereka.

Langkah pembahagian kerusi tersebut dibuat secara tergesa-gesa walaupun pada awalnya terdapat beberapa pemimpin Pakatan Harapan (PH) Johor yang menyuarakan cadangan supaya pembahagian kerusi dirundingi dengan parti luar daripada gabungan itu, ia termasuk Bersatu dan Perikatan Nasional (PN).

Presiden PKR, Datuk Seri Anwar Ibrahim nampaknya sudah hilang pertimbangan dan seakan tidak berakal dalam membuat keputusan berhubung pembahagian kerusi di Johor, malah PKR juga dilihat mementingkan parti itu sendiri apabila bertindak membuat keputusan untuk menggunakan lambang mereka dalam PRN Johor dan bukan menggunakan lambang rasmi PH.

Nampaknya, satu persatu kelemahan Anwar terserlah dan seakan lebih sayang kepada anak muridnya yang juga Presiden UMNO, Datuk Seri Ahmad Zahid Hamidi.

Anwar enggan berunding dengan Bersatu dan Perikatan Nasional (PN) atas alasan mereka bukan pembangkang menunjukkan betapa ceteknya mentaliti Ketua Pembangkang tersebut, malah beliau seakan mahu melihat satu lagi kemenangan besar UMNO pada PRN Johor nanti.

Walaupun Bersatu dan PN bukan pembangkang, tetapi mereka mempunyai musuh yang sama dan jika tidak disekat berkemungkinan negara akan kembali ke era kleptokrasi seperti sebelum ini, mungkin itu gamaknya yang Anwar mahu lihat.

Atau mungkin Anwar masih berunding secara diam-diam dengan Zahid di belakang Amanah dan DAP.

Mengambilkira keangkuhan dan kecetekan akal Anwar dalam merancang strategi politik, Anwar kini sudah tidak lagi relevan, DAP dan Amanah sudah boleh menilai sejauh mana kemampuan ketua mereka tersebut yang dilihat gagal menyatukan parti-parti pembangkang untuk duduk dibawah satu khemah besar.

Isu paling kritikal adalah berhubung pemilihan penggunaan lambang, Anwar sekali lagi dilihat tidak mempunyai tauladan kepimpinan atau aura yang sama seperti dibawa Tun Dr Mahathir Mohamad semasa mengemudi PH sebelum ini.

Sikap angkuh, mahu jadi abang besar dan pentingkan diri Anwar dan kroni-kroni penyokongnya menyebabkan Amanah dan DAP kini dipinggirkan, ia seakan tidak ada lagi penghormatan antara satu sama lain dalam PH.

Pemerhati politik awal-awal lagi sudah meramalkan PH akan sekali lagi berdepan senario politik sama di Melaka pada PRN Johor, dijangka undi protes akan berulang dikalangan penyokong pembangkang yang tidak berpuas hati dengan langkah menandatangani Memorandum Persefahaman (MoU) bersama kerajaan pentadbiran Datuk Seri Ismail Sabri Yaakob.

Penyokong pembangkang melihat Anwar menjadi punca kembalinya UMNO berkuasa di Putrajaya, semuanya berpunca akibat tindakan beliau berkomplot dengan Zahid dan rakan-rakan UMNO lain untuk menumbangkan kerajaan PN sebelum ini.

Kini dalam PRN Johor, Anwar juga memainkan peranan sama apabila mahu mencetuskan pertembungan banyak penjuru dengan parti-parti lain yang akan bertanding.

Pastinya, pertandingan banyak penjuru akan memberi kelebihan besar kepada UMNO dan Barisan Nasional (BN), jadi tidak perlulah Anwar bermimpi di siang hari kononnya mereka akan menang di Johor.

Berkemungkinan keputusan PRN Melaka dan Sarawak bakal berulang, tidak ada satu kerusi pun dimenangi PKR kerana kebodohan Anwar yang suka membuat keputusan membuta-tuli.


Kematian semakin turun

Jumlah kematian akibat komplikasi Covid-19 dalam tempoh 24 jam semalam (Khamis, 14 April 2022), turun kepada 18 kes, berbanding 22 yang dilaporkan pada Rabu, menurut Kementerian Kesihatan (KKM), hari ini.

Jumlah itu termasuk lima pesakit yang meninggal dunia di luar fasiliti kesihatan sebelum mayat dibawa ke hospital untuk bedah siasat atau dikategorikan sebagai kes ‘brought in death’ (BID).

Tiada maklumat diberikan sama ada lima kes kematian BID itu turut membabitkan dalam kalangan 114,854 pesakit yang dijangkiti Covid-19 tahap rendah dan menjalani kuarantin di rumah.

Sejak Mac 2020 hingga semalam, jumlah kumulatif kematian kini mencecah 35,381 kes, termasuk 7,473 kes BID.

Data CovidNOW yang dikemas kini jam 6 pagi tadi menunjukkan tiga negeri – Johor, Kedah dan Perak – masing-masing merekodkan tiga kes kematian, semalam.

Kedah kini mencatat kumulatif positif sebanyak 296,814 kes, keenam tertinggi dalam kalangan negeri-negeri lain selepas Selangor, Johor, Sabah, Kuala Lumpur dan Sarawak.

Seramai 291,470 pesakit di Kedah telah pulih daripada jangkitan Covid-19 dan 2,741 kes masih aktif, termasuk 2,579 pesakit yang menjalani kuarantin di rumah.

Dua puluh satu pesakit lagi ditempatkan di PKRC; 132 dimasukkan ke hospital; dan sembilan dirawat di unit rawatan rapi, dengan lima daripadanya memerlukan alat bantuan pernafasan.

Bagi negeri-negeri lain, Negeri Sembilan serta Pahang masing-masing mencatat dua kes kematian, diikuti masing-masing satu kes di Sabah, Sarawak, Selangor, Terengganu dan Putrajaya.

Tiada kes kematian akibat Covid-19 dilaporkan di Labuan, Kuala Lumpur, Pulau Pinang, Perlis, Melaka dan Kelantan, semalam.

Pecahan kes berkaitan Covid-19 di setiap negeri sehingga 14 April 2022.


4 dalam 10 orang Asia menghidapi Osteoartritis sejak sekatan Covid-19

Osteoartritis (OA) merupakan salah satu daripada 10 penyakit yang menyebabkan tubuh badan lemah dan di negara-negara maju, kes OA kian meningkat dengan usia dan indeks jisim badan.

Dijangkakan kes OA akan meningkat kepada kira-kira 350 juta orang menjelang tahun 2025. Lebih membimbangkan,  OA membawa kepada penyusutan kualiti kehidupan.

Bagi penghidap kurang upaya, OA adalah antara kemungkinan punca kematian awal dan dikaitkan dengan peningkatan kadar kematian.

Menurut Pengurus Negara, Viatris  (syarikat penjagaan kesihatan) bagi Malaysia dan Brunei,  Jeff Bote, senaman minda dan tubuh, pengawalan berat badan dan pelan pemakanan yang sihat merupakan elemen penting dalam pengurusan  OA.

Pun begitu, sekatan Covid-19 memberi kesan kepada kemungkinan untuk bersukan dan mengambil bahagian dalam aktiviti riadah seperti berjalan atau bersosial hingga menyukarkan lagi kehidupan pesakit.

“Justeru , langkah-langkah kawalan yang penting bagi mengekang pandemik global ini memberikan impak fizikal dan psikologi kepada individu yang mengalami OA. Di peringkat global, kira-kira empat dalam 10 individu mendapati ia lebih sukar untuk mengatasi keadaan mereka daripada aspek emosi dan fizikal,” katanya.

Tambah beliau, kesukaran yang dihadapi pesakit OA semasa Covid-19 membawa kepada peningkatan keperluan sokongan daripada penjaga mereka. Dalam pada itu, ini, satu tinjauan dalam talian telah diadakan oleh ELMA Research untuk Viatris di Thailand, Malaysia, Korea Selatan dan China bagi menyiasat impak emosi, praktikal dan fizikal ekoran sekatan Covid-19 terhadap kualiti kehidupan mereka yang menghidapi osteoartritis dan sakit sendi.

Kira-kira separuh (55 peratus) daripada responden global yang mengambil bahagian menyatakan kebergantungan kepada penjaga mereka untuk menyempurnakan aktiviti- aktiviti harian semasa tempoh kawalan pergerakan. Malaysia berada di bawah kadar purata global dengan catatan 54 peratus.

Sungguhpun demikian, empat dalam 10 pesakit bergelut untuk mendapatkan bantuan yang mereka perlukan dan satu dalam 10 tidak mampu mendapatkan sebarang sokongan. Di Korea Selatan, 28 peratus responden berkata mereka tidak mendapat sokongan langsung.

“Semasa Covid-19, kualiti hubungan ini kekal, malah ada juga bertambah baik. Peranan ahli farmasi juga tidak berubah dari aspek kekerapan dan pengesyoran rawatan proaktif. Namun, perubahan yang dilihat di peringkat global adalah saluran perhubungan antara pesakit dengan doktor, dengan peningkatan penggunaan telefon (51 peratus) and saluran digital (43 peratus) sebagai medium rundingan.

“Di Malaysia, peratusan ini masing-masing mencecah 55 dan 39 peratus. Hanya di Korea Selatan, 60 peratus mengekalkan saluran utama iaitu rundingan secara bersemuka. Apabila ditanya mengenai masa hadapan dalam keadaan “normal baharu” selepas Covid-19, terdapat jangkaan bagi kebanyakan responden (65 peratus) untuk janji temu secara bersemuka dengan rundingan dalam talian dan telefon sebagai pilihan kedua,” jelasnya.

Sungguhpun sekatan Covid-19 sebelum ini kian dibenarkan, impak pandemik ini masih belum berakhir dan hampir separuh daripada responden tinjauan, termasuk 47 peratus di Malaysia, dijangka akan mengambil masa setahun lagi sebelum kehidupan kembali normal.

“Misi Viatris adalah untuk memperkasakan individu di seluruh dunia untuk hidup lebih sihat di setiap peringkat usia. Berpegang pada misi ini, kami komited untuk mengutamakan Osteoartritis agar ia dapat didiagnosis dan dirawat seawal mungkin, seterusnya memberi impak langsung terhadap kualiti kehidupan pesakit,” jelas beliau.


Sumbang elaun, PM zahirkan terima kasih kepada penjawat awam

Perdana Menteri, Tan Sri Muhyiddin Yassin menzahirkan ucapan terima kasih dan penghargaan kepada penjawat awam yang turut serta memberi sumbangan kepada negara bagi memerangi Covid-19.

Katanya, sumbangan mereka melalui potongan Imbuhan Tetap Keraian (ITK) dan Imbuhan Tetap Khidmat Awam (ITKA) selama tiga bulan untuk disumbangkan ke Akaun Amanah Bencana itu amat dihargainya tatkala negara berhadapan dengan saat genting ketika ini.

Menurutnya lagi, keprihatinan mereka ini membuktikan kebersamaan mereka dalam menggalas tanggungjawab bersama kerajaan memerangi pandemik itu.

“Saya amat menghargai dan menyambut baik solidariti penjawat awam yang akan turut serta memberi sumbangan kepada negara.

“Solidariti ini juga adalah cerminan sokongan penjawat awam terhadap perjuangan para ‘frontliners’ yang berusaha tanpa henti untuk membendung dan melindungi kita semua daripada jangkitan pandemik Covid-19,” katanya menerusi perkongsian di Facebooknya.

Terdahulu, Ketua Setiausaha Negara, Tan Sri Mohd Zuki Ali, semalam mengumumkan sumbangan itu melibatkan penjawat awam bagi Pengurusan Tertinggi iaitu dari Gred 44 hingga Gred 56, serta bagi Gred 29 hingga Gred 41.

Sumbangan membabitkan lebih 800,000 penjawat awam itu bagaimanapun tidak termasuk petugas barisan hadapan serta penjawat awam Gred 1 hingga Gred 28 yang dianggarkan berjumlah lebih RM30 juta.

Dalam pada itu, Muhyiddin turut mendoakan agar semua rakyat berada dalam lindungan-Nya.

“Terima kasih yang tidak terhingga juga kepada semua kakitangan awam yang terlibat secara langsung dan tidak langsung sepanjang lebih setahun menguruskan pandemik Covid-19 ini.

“Saya doakan agar semua penjawat awam di seluruh negara, tidak kira apa pun peranan anda dalam perjuangan kita memerangi Covid-19 ini akan terus diberkati Allah SWT. Semoga kita semua dan Malaysia dilindungi daripada ancaman wabak ini. Insya-Allah,” katanya.

Sebelum itu, atas dasar keprihatinan kerajaan Perikatan Nasional, Muhyiddin mengumumkan semua Menteri dan Timbalan Menteri tidak akan mengambil gaji selama tiga bulan bermula Jun 2021.

Beliau berkata, wang tersebut akan disumbangkan ke Akaun Amanah Bencana sebagai membiayai perbelanjaan berkaitan Covid-19.


Tiada kompromi guru enggan divaksin: Amaran Radzi Jidin

Menteri Kanan Pendidikan Datuk Dr Radzi Jidin mengulangi pendirian kementeriannya untuk tidak membenarkan guru yang enggan mengambil suntikan vaksin Covid-19 mengajar secara bersemuka apabila sekolah dibuka semula tidak lama lagi.

Menurutnya sehingga kini seramai 2,000 guru di seluruh negara didapati masih enggan mengambil suntikan vaksin berbanding 2,500 guru setakat 5 Oktober lalu.

Katanya, walaupun jumlah itu tidak besar berbanding lebih 415,000 keseluruhan guru yang ada, kesannya kepada ekosistem dan operasi sekolah cukup besar, khususnya apabila melibatkan Murid Berkeperluan Khas (MBK), yang perlu berada rapat dengan guru.

“Begitu juga kita ada keadaan di mana terdapat guru pra sekolah dan pembantu murid pra sekolah yang tidak mahu divaksinkan,” katanya sambil mengulangi penjelasan bahawa Jabatan Perkhidmatan Awam (JPA) sudah mengeluarkan kenyataan semua penjawat awam perlu mengambil vaksinasi sebelum 1 November.

Sehubungan itu, beliau mengingatkan guru yang enggan mengambil suntikan vaksin supaya memberi perhatian berat arahan JPA berkenaan.

“Apapun kami tidak akan berkompromi dengan perkara berkenaan. Jika perlu membawa keluar guru terbabit atau memindahkan mereka, ia akan dilakukan. Kita bukan mengugut tetapi ia perlu dilakukan kerana penting untuk operasi sekolah,” katanya.

Terdahulu, Perdana Menteri Datuk Seri Ismail Sabri Yaakob memberi amaran guru yang tidak mengambil vaksin Covid-19 boleh membahayakan kesihatan pelajar dan rakan setugas di sekolah.

Sehubungan itu beliau menggesa guru yang belum berbuat demikian segera mendapatkan vaksin demi melindungi semua pihak, terutama murid yang akan memulakan sesi pembelajaran bersemuka tidak lama lagi.

Semalam, Menteri Kesihatan Khairy Jamaluddin dengan tegas memberi amaran kepada kumpulan antivaksin bahawa mereka tidak akan menikmati apa-apa kelonggaran sebagaimana diberikan kepada individu lengkap divaksin.

Ketegasan beliau dinyatakan apabila memberi peringatan:

“Kita akan menyusahkan hidup kumpulan antivaksin supaya mereka berterusan tidak dibenarkan menikmati apa-apa kelonggaran seperti individu lengkap vaksinasi.”

“Ia mungkin agak kasar tetapi pendekatan kita juga adalah untuk ‘menyusahkan’ hidup mereka yang memilih untuk tidak divaksin.”


Kehadiran Jho Lo digugur dalam laporan audit 1MDB, kata saksi

Kehadiran ahli perniagaan dalam buruan Low Taek Jho atau Jho Low di dalam Mesyuarat Khas Lembaga Pengarah digugurkan daripada Laporan Pengauditan 1Malaysia Development Berhad (1MDB).

Pengubahan kandungan laporan audit itu dimaklumkan bekas Ketua Audit Negara, Tan Sri Dr Madinah Mohamad, 71, yang memberikan keterangan di Mahkamah Tinggi sebagai saksi pendakwaan ke-12, dalam kes bekas Perdana Menteri, Datuk Seri Najib Razak, hari ini.

Beliau memaklumkan terdapat dua versi Laporan Pengauditan 1MDB milik Jabatan Audit Negara (JAN).

Madinah berkata, antara perkara yang digugurkan dalam Laporan Pengauditan 1MDB cetakan kedua adalah dapatan audit terhadap dua versi penyata kewangan beraudit 1MDB tahun 2014 dan kehadiran Jho Low.

Katanya, berdasarkan minit Mesyuarat Khas Lembaga Pengarah 1MDB bertarikh 26 September 2009, yang dikemukakan kepada JAN oleh 1MDB pada 19 Jun 2015, kehadiran Jho Low tidak direkodkan dalam senarai.

“Temu bual JAN bersama bekas Pengerus Lembaga Pengarah 1MDB, Tan Sri Mohd Bakke Salleh pada 19 Jun 2015, memaklumkan Jho Low sebenarnya hadir pada mesyuarat berkenaan.

“Beliau (Mohd Bakke) mengemukakan salinan minit mesyuarat berkenaan kepada JAN yang mencatatkan kehadiran Jho Low,” katanya.

Madinah, berkata pada ketika itu Laporan Pengauditan 1MDB diklasifikasikan sebagai rahsia di bawah Akta Rahsia Rasmi 1972.

Katanya, oleh demikian beliau tidak dapat mendedahkan kewujudan dua versi Laporan Pengauditan 1MDB kepada mana-mana pihak.

“Bagaimanapun, pada 15 Mei 2018, saya mengklasifikasikan semula laporan berkenaan sebagai dokumen terbuka. Ia berikutan kenyataan Perdana Menteri ketika itu pada 14 Mei 2018 yang mengarahkan laporan itu diklasifikasikan semula sebagai dokumen terbuka,” katanya.

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Manakala bekas Ketua Pegawai Eksekutif, Arul Kanda didakwa bersubahat dengan Najib dalam membuat pindaan ke atas laporan itu, untuk melindungi Najib daripada dikenakan tindakan.

Kedua-dua mereka didakwa mengikut peruntukan Akta Suruhanjaya Pencegahan Rasuah Malaysia 2009 yang membawa hukuman maksimum penjara 20 tahun dan denda tidak kurang daripada lima kali ganda jumlah suapan atau RM10,000, yang mana lebih tinggi, jika sabit kesalahan.

Memetik laporan BHOnline, Madinah berkata empat daripada 10 salinan asal yang masih belum diagihkan diarahkan oleh bekas Ketua Audit Negara, Tan Sri Ambrin Buang, untuk dimusnahkan daripada simpanan JAN.

“Timbalan Pengarah Audit ketika itu, Datuk Nor Salwani Muhammad, memaklumkan kepada saya bahawa beliau menyimpan salinan asal Laporan Pengauditan 1MDB bagi tujuan mendapatkan arahan Ketua Audit Negara baharu iaitu saya, sama ada laporan itu patut dimusnahkan atau tidak.

“Saya kemudian membuat keputusan untuk tidak memusnahkan laporan ini kerana ia mengandungi maklumat dan bukti material mengenai 1MDB,” katanya.

Madinah berkata, beliau mendapat tahu bahawa Laporan Pengauditan 1MDB dicetak sebanyak dua kali, iaitu yang pertama pada awal 2016 dan kali kedua pada 2 Mac 2016.

“Pada awalnya, laporan yang diserahkan kepada bekas Ketua Setiausaha Sulit Datuk Seri Najib Razak, Tan Sri Shukry Mohd Salleh, adalah laporan muktamad untuk pembentangan kepada Jawatankuasa Kira-Kira Wang Negara (PAC) pada 24 Februari 2016.

“Bagaimanapun, kandungan itu diubah dengan menggugurkan beberapa perenggan melalui mesyuarat yang dipengerusikan Ketua Setiausaha Negara pada ketika itu Tan Sri Dr Ali Hamsa, pada 24 Februari 2016,” katanya.


Polis siasat Guan Eng berhubung kenyataan sentuh 3R

Lim Guan Eng berdepan siasatan pihak polis ekoran kenyataan pemimpin DAP yang dikatakan menyentuh isu 3R (institusi raja, agama dan bangsa).

Siasatan terhadap Pengerusi DAP itu disahkan Timbalan Pengarah (Forensik/Perancangan Strategik) Jabatan Siasatan Jenayah Bukit Aman, Datuk Suresh Kumar G. Suppiah yang berkata pihaknya kini menjalankan siasatan terhadap Ahli Parlimen Bagan itu.

“Siasatan mendapati Guan Eng mengeluarkan kenyataan mendakwa gelombang hijau bakal memusnahkan tokong dan menafikan hak agama di Pulau Pinang.

“Kenyataan tersebut dipercayai dikeluarkan beliau semasa berucap dalam program Tian Fu Gong Bai Long Wang Singapore-Malaysia Tour 2023 di Tokong Batu, Jelutong, Pulau Pinang pada 7 Julai 2023 lalu,” katanya dalam kenyataan hari ini.

Tambah Suresh, pada 8 Julai pula, sebuah portal berita, MalaysiaNow turut menyiarkan artikel berhubung kenyataan Pengerusi DAP itu.

“Oleh demikian, kertas siasatan dibuka dan siasatan sedang dijalankan oleh Unit Siasatan Jenayah Terkelas (USJT), Bahagian D5, JSJ Bukit Aman ke atas Guan Eng,” ujarnya.

Siasatan berkenaan dikendalikan oleh USJT di bawah Seksyen 4(1) Akta Hasutan 1948, Seksyen 505 (b) Kanun Keseksaan kerana cuba menyebarkanberita yang mampu menimbulan kegentaran dan ketakutan kepada awam yang memperuntukkan hukuman penjara maksimum dua tahun atau denda atau kedua-duanya jika sabit kesalahan.

“Kes juga sedang disiasat di bawah Seksyen 233 Akta Komunikasi dan Multimedia 1998 iaitu Penggunaan tidak wajar kemudahan rangkaian atau perkhidmatan rangkaian yang membawa hukuman denda maksimum RM50,000 atau penjara satu tahun atau kedua-duanya jika sabit kesalahan,” katanya lagi.

Beliau menegaskan, siasatan masih dijalankan oleh pihak USJT Bukit Aman dan orang ramai dinasihatkan agar tidak membuat sebarang spekulasi.

Beliau juga mengingatkan masyarakat tindakan tegas akan diambil terhadap mana-mana pihak yang bertindak menggugat ketenteraman awam dan keselamatan negara.


Luluh hati Chef Wan anak kahwin di Siam

Bapa mana tidak sedih jika anaknya berkahwin senyap-senyap dan lebih mengecewakan perkara tersebut diketahui menerusi media sosial sahaja.

Perasaan itu lah yang dirasai Cef selebriti, Datuk Redzuawan Ismail atau Chef Wan selepas mendapat berita anak perempuannya, Serina Redzuawan yang bernikah di negara jiran, Siam baru-baru ini.

Hati Chef Wan bagai dipanah peti selepsa mendapat perkhabaran berhubung perkahwinan anaknya itu.

“Hati saya bagai dipanah petir ketika itu. ‘Nak nikah rumah papa untuk urusan nikah semula di Malaysia sahaja’.

“Terus saya tak jawab apa dia beritahu,” kata Chef Wan.

Chef Wan berkata tidak pernah melarang anaknya itu untuk bernikah.

“Sebagai seorang ayah tentulah apa yang mereka lakukan sangat mengecewakan. Pergi nikah di Siam dah lama tu baru beritahu bapanya, bagus budi bahasa anak jenis begini?” luahnya.

Beliau bagaimanapun tetap mengharapkan yang terbaik buat perkahwinan kedua anaknya ini.

“Sekarang ini, suka hati kau orang lah. Kau orang pun dah tua masing-masing tahu dan bertanggung jawab dengan apa yang kau orang lakukan ini semua especially behind my back.

“Sejauh mana awak sudah menyakitkan saya, saya akan tetap telan sahaja. Apa pun saya akan tetap mengharapkan kamu berdua melalui perkahwinan yang bahagia. Pada tahap ini semua ibu bapa juga akan berkongsi perasaan yang sama,” tambahnya.

Sementara itu, Serina melalui Instagram hari ini mengesahkan dia sudah bernikah kali kedua dan turut berterima kasih atas restu bapanya

Serina sebelum ini pernah mendirikan rumah tangga dengan Gavin Edward O’luanaigh atau nama Islamnya, Salahudin Ghafar pada 1 Januari 2010 dan bercerai pada Ogos 2017.


Tiada satu pun kapal tempur TLDM siap, tapi kerajaan bayar RM6.083b

Jawatankuasa Kira-Kira Wang Negara (PAC) mendapati tiada sebuah pun Kapal Tempur Pesisir Pantai (LCS) Tentera Laut Diraja Malaysia (TLDM) yang disiapkan walaupun kerajaan telah membayar sejumlah RM6.083 bilion untuk projek itu.

Pengerusi PAC Wong Kah Woh berkata kontrak projek itu diberikan kerajaan kepada syarikat Boustead Naval Shipyard Sdn Bhd (BNS) untuk membina lima LCS.

Menurutnya kajian daya maju kerajaan terhadap BNS gagal mengesan masalah kewangan syarikat terbabit.

Ini dibuktikan apabila kerajaan terpaksa membuat pembayaran pendahuluan sehingga RM1.36 bilion kepada BNS, bertentangan dengan Surat Pekeliling Perbendaharaan Bilangan 5 Tahun 2007 yang berkuat kuasa ketika itu.

“Kerajaan telah membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan. Menurut jadual asal, setakat Ogos 2022 sepatutnya lima buah kapal LCS harus disiap dan diserahkan,” katanya dalam kenyataan hari ini yang menggariskan sembilan rumusan diperoleh PAC menerusi prosiding berkaitan kontrak projek itu.

Wong berkata PAC juga mendapati pandangan TLDM selaku pengguna akhir tidak diendahkan oleh Kementerian Pertahanan dan BNS dalam pelaksanaan projek LCS.

Katanya, pada asalnya, reka bentuk kapal jenis SIGMA pilihan TLDM telah dipersetujui oleh Menteri Pertahanan tetapi keputusan itu telah berubah kepada reka bentuk kapal jenis GOWIND pada 11 Julai 2011 atas cadangan BNS yang dibawa kepada Menteri Pertahanan pada 8 Julai 2011.

“Memetik kenyataan Tan Sri Abdul Aziz, Panglima TLDM pada ketika itu, keputusan tersebut adalah “something is gravely wrong”,” katanya menurut BH.

PAC juga mendapati terma kontrak adalah lemah dan tidak memihak kepada kerajaan yang mana pembayaran projek LCS berdasarkan kemajuan aktiviti atau pembekalan item dan bukan berdasarkan kemajuan sebenar.

“Ini adalah luar biasa dan menyebabkan bayaran kemajuan LCS1 melebihi kemajuan kerja sebenar sebanyak 21.1 peratus (bayaran sebanyak 63.8 peratus berbanding kemajuan kerja sebenar sebanyak 42.7 peratus),” katanya.

Isu berkaitan LCS semakin menarik apabila pada Januari lalu, Suruhanjaya Pencegahan Rasuah Malaysia (SPRM) dilaporkan menahan dua ketua pegawai eksekutif (CEO) sebuah syarikat susulan penemuan petunjuk baharu dalam siasatan ke atas kontrak perolehan enam LCS oleh Bousted Naval Shipyard Sdn Bhd (BNS).

Laporan yang disahkan Ketua Pesuruhjaya SPRM Tan Sri Azam Baki itu menyatakan individu yang masing-masing berusia 49 dan 79 tahun adalah CEO syarikat yang terlibat dalam projek tersebut dan ditahan ketika hadir memberi keterangan di Ibu Pejabat SPRM di Putrajaya pada 24 Januari.

Kedua-dua individu terbabit disyaki melakukan penyelewengan dan menerima rasuah menerusi pembayaran yang dibuat kepada tiga syarikat di luar negara.

Salah seorang daripada mereka juga disyaki menerima rasuah daripada subkontraktor yang dilantik bagi mengendalikan projek tersebut, menurut sumber yang mengetahui perkara itu.

Sumber itu berkata siasatan kes tersebut tertumpu kepada kesalahan mengikut Seksyen 16 Akta SPRM 2009 kerana menerima rasuah dan Seksyen 409 Kanun Keseksaan kerana pecah amanah.

Pada 21 November lalu, Presiden Persatuan Veteran Tentera Laut Diraja Malaysia (PVTLDM), Laksamana Pertama (B) Mohamad Imran Abd Hamid, membuat laporan kepada SPRM berhubung projek pembinaan enam kapal LCS yang gagal diserahkan mengikut jadual.

Projek bernilai RM9.128 bilion itu dianugerahkan kepada BNS oleh kerajaan melalui Kementerian Pertahanan dengan RM6 bilion sudah dibayar bagi tujuan pembinaan keenam-enam kapal tersebut secara serentak.

Untuk rekod, enam LCS kelas Frigat akan dilengkapi peralatan dan sistem untuk peperangan empat dimensi antaranya sistem Surface to Air Missile (SAM), Surface to Surface Missile (SSM), Medium Caliber Gun (MCG), Small Caliber Gun (SCG), Towed Array Sonar (TAS), Torpedo dan juga Decoy Launching System (DLS) yang canggih.

Selain itu, LCS yang diperolehi ini mempunyai reka bentuk stealth yang moden dan bakal memenuhi keupayaan pertahanan abad ke-21. Perolehan ini akan turut mengukuhkan TLDM sebagai sebuah angkatan laut yang kredibel di rantau Asia Tenggara dan antarabangsa.


Lima lelaki serang pusat tahfiz, ustaz dipenjara 10 bulan, denda RM2,000

Mahkamah Majistret Lipis hari ini (18 Ogos) menjatuhi hukuman penjara 10 bulan dan denda RM2,000 masing-masing ke atas lima lelaki yang mengaku salah terhadap pertuduhan menceroboh pusat tahfiz dan mendatangkan kecederaan kepada seorang ustaz pada 11 Ogos lalu.

Wan Haris Wan Ismail, 38; Zulkifli Mohd. Nasir, 27; Azraen Che Mat Noor, 43; Mohd Amirul Afif Che Mat Noor, 29, dan Rizuwan Hazmi, 47, membuat pengakuan itu sebaik sahaja pertuduhan terhadap mereka dibacakan jurubahasa di hadapan Majistret Siti Aisyah Ahmad.

Memetik Utusan, dalam penghakimannya, Siti Aisyah memerintahkan semua tertuduh menjalani hukuman penjara daripada tarikh mereka ditangkap.

Mengikut kertas pertuduhan, kelima-lima tertuduh didapati bersalah dengan niat telah melakukan pencerobohan di kawasan Pusat Tahfiz Darul Fikri Al Mahmudiah, Jalan Cheneras di Lipis jam 5.10 petang, 11 Ogos lalu.

Mereka dituduh mengikut Seksyen 448 Kanun Keseksaan dan dibaca bersama Seksyen 34 Kanun Keseksaan yang boleh dipenjara maksimum tiga tahun atau denda maksimum RM5,000 atau kedua-duanya.

Siti Aisyah kemudian menjatuhkan hukuman 10 bulan penjara dan denda RM2,000 serta tambahan enam bulan penjara jika gagal membayar denda kepada semua tertuduh.

Sementara itu, pada prosiding yang sama, tiga tertuduh, Wan Haris, Zulkifli dan Azraen didapati telah dengan sengaja menyebabkan kecederaan ke atas Muhammad Zulhafiz Mohd Rasid, 26, yang merupakan seorang tenaga pengajar di pusat tahfiz itu.

Ketiga-tiga mereka dituduh mengikut Seksyen 323 Kanun Keseksaan dibaca bersama Seksyen 34 Kanun Keseksaan yang membawa hukuman penjara setahun atau denda atau kedua-duanya.

Siti Aisyah menjatuhkan hukuman kepada Wan Haris, Zulkifli dan Azraen juga terhadap Mohd Amirul dan Rizuwan lapan bulan penjara dan denda RM1,000 atau tambahan enam bulan penjara jika gagal menjelaskan denda.

Pendakwaan dikendalikan Pengarah Pendakwaan Pahang, Abdul Ghafar Ab Latif dan Timbalan Pendakwa Raya, Rifah Izzati Abdul Mutalif manakala tertuduh diwakili peguam Fariha Nuzuruhan daripada Yayasan Bantuan Guaman Kebangsaan (YBGK).

Dalam prosiding itu, Rifah Izzati meminta hukuman setimpal diberikan kepada kesemua tertuduh kerana kejadian itu telah menarik perhatian awam dan menimbulkan kemarahan masyarakat kerana perlakuan tersebut dilakukan di pusat tahfiz.


PRN: Manifesto PN hampir siap

Perikatan Nasional (PN) sudah hampir siap merangka manifesto yang bakal ditawarkan untuk enam pilihan raya negeri (PRN) akan datang.

Naib Presiden Bersatu, Datuk Mohd Radzi Md Jidin berkata manifesto yang mendukung kepentingan semua lapis masyarakat itu akan diumumkan apabila tiba masanya.

“Manifesto disiapkan di peringkat negeri secara berasingan dan kita di peringkat Jawatankuasa Pusat hanya bertindak menyelaraskan manifesto itu.

“Alhamdulillah semua negeri kini berada di peringkat akhir persiapan untuk tawaran-tawaran kita bagi PRN. Insya-Allah bila sampai masanya kita akan maklumkan,” katanya pada sidang media Konvensyen Profesional Malaysia 2.0 Create Better Malaysia di Shah Alam, hari ini.

Terdahulu, PAS Terengganu mengumumkan manifesto yang menawarkan 10 tawaran kepada rakyat negeri itu sekiranya terus diberi mandat mentadbir, 12 Ogos depan.

Antara tawaran tersebut ialah rakyat yang berkelayakan akan ditawarkan kemudahan pinjaman pembelian motosikal tanpa riba sehingga RM4,000 serta khairat kematian sebanyak RM500 selain mewujudkan Tabung Geran Usahawan Belia sebanyak RM5 juta.


AJK Pemuda UMNO Ketereh kena tembak kini stabil, tapi ditidurkan

Ahli Jawatankuasa Pemuda UMNO Bahagian Ketereh, Kamarul Fadzreen Kamaruzaman, 30, yang cedera ditembak dari jarak dekat oleh individu tidak dikenali malam kelmarin, masih ditidurkan setelah pembedahan membuang peluru berjaya dilakukan.

Keadaannya juga dilaporkan semakin stabil dan tidak lagi perlu menggunakan alat bantuan pernafasan.

Adik ipar mangsa, Shazwan Razali, 33, berkata Kamarul Fadzreen yang juga sukarelawan polis, semakin stabil berbanding semalam.

“Kami bersyukur keadaannya semakin baik. Doktor memaklumkan keadaan abang ipar semakin stabil berbanding semalam dan kini sudah tidak menggunakan bantuan alat pernafasan.

“Namun, dia masih perlu ditidurkan dan hanya keluarga terdekat dibenarkan melawat di Hospital Raja Perempuan Zainab II (HRPZ II),” katanya menurut laporan BH, hari ini.

Sementara itu, ibu mangsa, Fadzliza Ilias, 53, berkata, anaknya memaklumkan mahu keluar bertemu rakannya di kedai nasi lemak kira-kira jam 10.15 malam.

Menurutnya, selepas sejam Kamarul Fadzreen keluar, bapanya, Kamaruzaman Latif, 59, menerima panggilan beberapa kali daripada rakan mangsa sebelum memaklumkan mengenai kejadian itu.

“Saya terkejut dan terus bergegas ke Hospital Pasir Mas. Pihak hospital memaklumkan Kamarul Fadzreen ditembak di bahagian dadanya dan ketika itu dia sudah tidak sedarkan diri,” katanya.

Fadzliza berkata, Kamarul Fadzreen selesai menjalani pembedahan membuang peluru di dada kira-kira jam 7 pagi semalam dan keadaannya kini semakin stabil.

Tambahnya, dia tidak mengetahui punca sebenar kejadian yang menimpa anaknya dan menyerahkan kepada polis untuk menjalankan siasatan lanjut.

Dalam kejadian jam 11 malam kelmarin, mangsa ditembak individu tidak dikenali ketika sedang menunggang motosikal di Jalan Aur Duri di Kampung Seberang Pasir Mas, Salor.

Kamarul Fadzreen bagaimanapun sempat menunggang motosikalnya sejauh 100 meter sebelum menghubungi rakan memaklumkan dia ditembak.

Susulan kejadian itu, polis menahan seorang lelaki berusia 35 tahun bagi membantu siasatan dan Ketua Polis Kelantan, Datuk Muhamad Zaki Harun, berkata suspek direman lima hari bermula semalam sehingga Khamis ini.

Katanya, kes disiasat mengikut Seksyen 307 Kanun Keseksaan.


13 kenderaan polis di IPK Kedah musnah, bengkel terbakar

Sebanyak 13 kenderaan milik Polis Diraja Malaysia (PDRM) musnah dalam kebakaran bangunan bengkel kenderaan, Pejabat Pengangkutan Ibu Pejabat Polis Kontinjen (IPK) Kedah, awal pagi tadi.

Ketua Polis Kedah Datuk Wan Hassan Wan Ahmad bagaimanapun berkata kejadian yang berlaku kira-kira 4.45 pagi itu, tidak mengakibatkan sebarang kecederaan atau kehilangan nyawa.

“Kebakaran tersebut telah memusnahkan pejabat pentadbiran pengangkutan, bengkel kenderaan, peralatan, kelengkapan pejabat serta 13 kenderaan polis.

“Punca kebakaran masih belum dikenal pasti dan anggaran kerugian masih dalam siasatan Jabatan Bomba dan Penyelamat Malaysia (JBPM) Kedah,” katanya dalam kenyataan di sini, hari ini.

Wan Hassan berkata PDRM Kontinjen Kedah merakamkan ucapan penghargaan kepada JBPM Kedah dan semua pihak yang terlibat, dalam usaha memadamkan kebakaran dan menangani situasi itu.

Sementara itu, Pengarah JBPM Kedah Sayani Saidon berkata pihaknya menerima panggilan kecemasan kira-kira pukul 4.53 pagi, berhubung kebakaran bengkel kenderaan di IPK Kedah.

“Seramai 20 anggota dari Balai Bomba dan Penyelamat (BBP) Jalan Raja turut dibantu Pasukan Bomba Sukarela (PBS) Jalan Kundur dan PBS Seberang Nyonya, bergegas ke lokasi kejadian untuk memadamkan kebakaran.

“Kebakaran melibatkan bangunan bengkel kenderaan yang memusnahkan beberapa kereta dan motosikal berkuasa tinggi dan tiada mangsa yang terlibat dalam kejadian itu,” katanya. – Bernama


TH lantik 22 syarikat sebagai pengelola jemaah haji 2021

Lembaga Tabung Haji (TH) memberi lesen haji kepada 22 syarikat pelancongan tempatan, termasuk anak syarikatnya, Tabung Haji Travel & Services Sdn Bhd (THTS), untuk beroperasi sebagai Pengelola Jemaah Haji (PJH) bagi tahun ini.

Pengarah Eksekutif Haji TH, Datuk Seri Syed Saleh Syed Abdul Rahman, berkata pelantikan 22 PJH ini adalah sebahagian daripada pelan persediaan awal haji yang dilakukan oleh TH.

“Setakat hari ini, Kerajaan Malaysia dan TH masih lagi menunggu makluman rasmi berkaitan urusan haji untuk tahun 1442H/2021M daripada pihak berkuasa Arab Saudi.

“Oleh itu, semua PJH yang dilesenkan tidak dibenarkan lagi mengeluarkan sebarang iklan pakej-pakej haji sehingga kebenaran rasmi dikeluarkan oleh TH,” katanya pada majlis penyerahan lesen PJH di Menara TH, Kuala Lumpur.

Beliau mengingatkan mana-mana individu atau agensi pelancongan yang menawarkan perkhidmatan pakej haji tanpa memperoleh kelulusan daripada TH adalah menjadi satu kesalahan dan boleh dikenakan tindakan undang-undang mengikut Akta Tabung Haji 1995 (Akta 535).

TH berharap orang ramai sentiasa berhati-hati dan mengambil langkah berjaga-jaga kerana TH tidak pernah melantik mana-mana individu sebagai ejen dalam hal-hal berkaitan tawaran haji dan pakej haji.

Berikut adalah senarai PJH yang menerima lesen daripada TH:

1. TH Travel & Services Sdn. Bhd.
2. Andalusia Travel & Tours Sdn. Bhd.
3. Alif Travel & Tours Sdn. Bhd.
4. Al-Balad Travel & Tours Sdn. Bhd.
5. Az Zuha Group Travel & Tours Sdn. Bhd.
6. Batuta Travel & Tours Sdn. Bhd.
7. C.S Holidays Sdn. Bhd.
8. Citra Travel & Tours Sdn. Bhd.
9. Eiman Travel & Tours Sdn. Bhd.
10. Gemilang Travel And Tours Sdn. Bhd.
11. Jad Travel & Tours (M) Sdn. Bhd.
12. Juara Travel & Tours Sdn. Bhd.
13. Masamas Travel & Tours Sdn. Bhd.
14. Mimm Travel & Tours Sdn. Bhd.
15. Mkm Ticketing Travel & Tours Sdn. Bhd.
16. Rayhar Travels Sdn. Bhd.
17. Syarikat Pelancungan Yaskin Sdn. Bhd.
18. TM Tours & Travel Sdn. Bhd.
19. Tri-D Travel & Tours Sdn. Bhd.
20. Utas Travel & Tours Worldwide Holidays Sdn. Bhd.
21. Wira Saujana Travel & Tours Sdn. Bhd.
22. Zahafiz Travel & Tours Sdn. Bhd.


DUN Johor lulus belanjawan, pembangkang juga dapat RM200,000 setahun

Persidangan Dewan Undangan Negeri (DUN) Johor hari ini meluluskan Belanjawan Johor 2022, lebih menarik lagi semua Ahli Dewan Undangan Negeri (ADUN) termasuk pembangkang akan menerima peruntukan tetap RM200,000 setahun.

Speaker DUN Suhaizan Kaiat memaklumkan belanjawan itu diluluskan secara majoriti dengan 27 ADUN mengangkat tangan tanda setuju dengan 27 berkecuali sementara dua ADUN tidak hadir, lapor Bernama.

“Yang setuju angkat tangan, mana yang tidak bersetuju dipersetujukan,” kata beliau pada hari terakhir Persidangan Keempat DUN yang ke-14, hari ini.

Dua ADUN iaitu Datuk Osman Sapian (Bersatu-Kempas) dan Hahasrin Hashim (BN-Panti) tidak hadir kerana masalah kesihatan, manakala 54 ADUN termasuk bekas Perdana Menteri Tan Sri Muhyiddin Yassin (Bersatu-Gambir) hadir.

Terdahulu, Menteri Besar Datuk Hasni Mohammad dalam sesi penggulungan Belanjawan Johor 2022 berkata kerajaan negeri akan memperhebat usaha menjadikan Johor sebagai negeri pilihan pelabur memandangkan kedudukannya yang strategik dan memiliki pelbagai agensi pemangkin ekonomi.

“Saya yakin dan percaya bahawa Johor akan menjadi antara negeri yang terawal bangkit daripada kemelut ekonomi yang terjejas akibat COVID-19,” kata beliau.

Persidangan DUN hari ini berakhir kira-kira pukul 5 petang tadi.

Untuk rekod, kerajaan negeri dipimpin UMNO Johor dengan 14 kerusi DUN, MIC memiliki dua kerusi, Bersatu 12 kerusi dan PAS satu kerusi manakala Pakatan Harapan 27 kerusi.

Hasni ketika membentangkan belanjawan defisit itu yang bertemakan “Memperhebat Kesejahteraan Johor” pada 18 Nov lepas berkata hasil negeri pada tahun depan diunjurkan berjumlah RM1.671 bilion manakala perbelanjaan berjumlah RM1.958 bilion.

Selain itu, kesemua 56 Ahli Dewan Undangan Negeri (ADUN) termasuk daripada pembangkang akan menerima peruntukan tetap RM200,000 setahun.